title: 2010/334/YUTP: Poliittisten ja turvallisuusasioiden komitean päätös EU SSR GUINEA-BISSAU/1/2010, annettu 15 päivänä kesäkuuta 2010 , Guinea-Bissaun tasavallan turvallisuusalan uudistusta tukevan Euroopan unionin operaation (EU SSR GUINEA-BISSAU) johtajan nimittämisestä

text:
               17.6.2010

               FI

               Euroopan unionin virallinen lehti

               L 151/18

         POLIITTISTEN JA TURVALLISUUSASIOIDEN KOMITEAN PÄÄTÖS EU SSR GUINEA-BISSAU/1/2010
   annettu 15 päivänä kesäkuuta 2010
   Guinea-Bissaun tasavallan turvallisuusalan uudistusta tukevan Euroopan unionin operaation (EU SSR GUINEA-BISSAU) johtajan nimittämisestä
   (2010/334/YUTP)
   POLIITTISTEN JA TURVALLISUUSASIOIDEN KOMITEA, joka
   ottaa huomioon Euroopan unionista tehdyn sopimuksen ja erityisesti sen 38 artiklan kolmannen kohdan,
   ottaa huomioon 12 päivänä helmikuuta 2008 hyväksytyn neuvoston yhteisen toiminnan 2008/112/YUTP Guinea-Bissaun tasavallan turvallisuusalan uudistusta tukevasta Euroopan unionin operaatiosta (EU SSR GUINEA-BISSAU) (1), ja erityisesti sen 8 artiklan 1 kohdan toisen alakohdan,
   sekä katsoo seuraavaa:

               (1)

               Yhteisen toiminnan 2008/112/YUTP 8 artiklan 1 kohdan mukaisesti neuvosto valtuutti poliittisten ja turvallisuusasioiden komitean, jäljempänä ’PTK’, tekemään Euroopan unionista tehdyn sopimuksen 38 artiklan mukaisesti asiaankuuluvat EU SSR GUINEA-BISSAU -operaation poliittista valvontaa ja strategista johtamista koskevat päätökset, mukaan lukien päätös operaation johtajan nimittämisestä.

               (2)

               PTK teki 5 päivänä maaliskuuta 2008 yhteisen ulko- ja turvallisuuspolitiikan korkeana edustajana toimivan neuvoston pääsihteerin ehdotuksesta päätöksen EU SSR GUINEA-BISSAU/1/2008 (2) Juan Esteban VERASTEGUIn nimittämisestä Euroopan unionin operaation EU SSR GUINEA-BISSAU johtajaksi.

               (3)

               Unionin ulkoasioiden ja turvallisuuspolitiikan korkea edustaja on ehdottanut Fernando AFONSOn nimittämistä Juan Esteban VERASTEGUIn tilalle Euroopan unionin operaation EU SSR GUINEA BISSAU johtajaksi 1 päivästä heinäkuuta 2010 alkaen,

         ON HYVÄKSYNYT TÄMÄN PÄÄTÖKSEN:
   1 artikla
   Nimitetään Fernando AFONSO Guinea-Bissaun tasavallan turvallisuusalan uudistusta tukevan Euroopan unionin operaation (EU SSR GUINEA-BISSAU) johtajaksi 1 päivästä heinäkuuta 2010.
   2 artikla
   Kumotaan poliittisten ja turvallisuusasioiden komitean 5 päivänä maaliskuuta 2008 tekemä päätös EU SSR GUINEA-BISSAU/1/2008.
   3 artikla
   Tämä päätös tulee voimaan päivänä, jona se hyväksytään.
   Sitä sovelletaan neuvoston yhteisen toiminnan 2008/112/YUTP voimassaolon päättymiseen saakka.

      Tehty Brysselissä 15 päivänä kesäkuuta 2010.

            Poliittisten ja turvallisuusasioiden komitean puolesta

            Puheenjohtaja

         C. FERNÁNDEZ-ARIAS

      (1)  EUVL L 40, 14.2.2008, s. 11.

      (2)  EUVL L 73, 15.3.2008, s. 34.


title: Poliittisten ja turvallisuusasioiden komitean päätös (YUTP) 2016/563, annettu 15 päivänä maaliskuuta 2016, hyväksynnän antamisesta Turkin osallistumiselle siviiliturvallisuusalan uudistamista koskevaan Euroopan unionin neuvontaoperaatioon Ukrainassa (EUAM Ukraina) (EUAM Ukraina/2/2016)

text:
               12.4.2016

               FI

               Euroopan unionin virallinen lehti

               L 96/37

         POLIITTISTEN JA TURVALLISUUSASIOIDEN KOMITEAN PÄÄTÖS (YUTP) 2016/563,
   annettu 15 päivänä maaliskuuta 2016,
   hyväksynnän antamisesta Turkin osallistumiselle siviiliturvallisuusalan uudistamista koskevaan Euroopan unionin neuvontaoperaatioon Ukrainassa (EUAM Ukraina) (EUAM Ukraina/2/2016)
   POLIITTISTEN JA TURVALLISUUSASIOIDEN KOMITEA, joka
   ottaa huomioon Euroopan unionista tehdyn sopimuksen ja erityisesti sen 38 artiklan kolmannen kohdan,
   ottaa huomioon siviiliturvallisuusalan uudistamista koskevasta Euroopan unionin neuvontaoperaatiosta Ukrainassa (EUAM Ukraina) 22 päivänä heinäkuuta 2014 annetun neuvoston päätöksen 2014/486/YUTP (1),
   sekä katsoo seuraavaa:

               (1)

               Neuvosto on päätöksen 2014/486/YUTP 10 artiklan 3 kohdan nojalla valtuuttanut poliittisten ja turvallisuusasioiden komitean, jäljempänä ’PTK’, tekemään asiaankuuluvat päätökset hyväksynnän antamisesta kolmansien maiden osallistumiselle EUAM Ukraina -operaatioon.

               (2)

               Siviilioperaation komentaja on suositellut, että PTK hyväksyy Turkin ehdotuksen EUAM Ukrainaan osallistumisesta ja katsoo sen merkittäväksi.

               (3)

               Turkki olisi vapautettava EUAM Ukrainan talousarvion rahoittamiseen osallistumisesta,

         ON HYVÄKSYNYT TÄMÄN PÄÄTÖKSEN:
   1 artikla
   Kolmansien valtioiden osallistuminen
   1.   Hyväksytään Turkin osallistuminen EUAM Ukraina -operaatioon ja osallistuminen katsotaan merkittäväksi.
   2.   Turkki vapautetaan EUAM Ukrainan talousarvion rahoittamiseen osallistumisesta.
   2 artikla
   Voimaantulo
   Tämä päätös tulee voimaan päivänä, jona se hyväksytään.
   Sitä sovelletaan 3 päivästä marraskuuta 2015.

      Tehty Brysselissä 15 päivänä maaliskuuta 2016.

            Poliittisten ja turvallisuusasioiden komitean puolesta

            Puheenjohtaja

         W. STEVENS

      (1)  EUVL L 217, 23.7.2014, s. 42.


title: 2012/381/EU: Neuvoston päätös, annettu 13 päivänä joulukuuta 2011 , lentoliikenteen harjoittajien PNR- eli matkustajarekisteritietojen käsittelemistä ja siirtämistä Australian tulli- ja rajavartiolaitokselle koskevan Euroopan unionin ja Australian välisen sopimuksen tekemisestä

text:
               14.7.2012

               FI

               Euroopan unionin virallinen lehti

               L 186/3

         NEUVOSTON PÄÄTÖS,
   annettu 13 päivänä joulukuuta 2011,
   lentoliikenteen harjoittajien PNR- eli matkustajarekisteritietojen käsittelemistä ja siirtämistä Australian tulli- ja rajavartiolaitokselle koskevan Euroopan unionin ja Australian välisen sopimuksen tekemisestä
   (2012/381/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 82 artiklan 1 kohdan d alakohdan ja 87 artiklan 2 kohdan a alakohdan yhdessä sen 218 artiklan 6 kohdan a alakohdan kanssa,
   ottaa huomioon Euroopan komission ehdotuksen,
   ottaa huomioon Euroopan parlamentin hyväksynnän,
   sekä katsoo seuraavaa:

               (1)

               Neuvosto antoi 2 päivänä joulukuuta 2010 päätöksen, jolla komissio valtuutettiin aloittamaan unionin puolesta Australian kanssa neuvottelut matkustajarekisteritietojen eli PNR-tietojen siirtämisestä ja käytöstä terrorismin ja muun vakavan kansainvälisen rikollisuuden ehkäisemiseksi ja torjumiseksi.

               (2)

               Lentoliikenteen harjoittajien PNR- eli matkustajarekisteritietojen käsittelemistä ja siirtämistä Australian tulli- ja rajavartiolaitokselle koskeva Euroopan unionin ja Australian välinen sopimus, jäljempänä ’sopimus’, on neuvoston päätöksen 2012/380/EU (1) mukaisesti allekirjoitettu sillä varauksella, että se tehdään myöhempänä ajankohtana.

               (3)

               Sopimus olisi tehtävä.

               (4)

               Sopimuksessa kunnioitetaan perusoikeuksia ja noudatetaan erityisesti Euroopan unionin perusoikeuskirjassa, jäljempänä ’perusoikeuskirja’, tunnustettuja periaatteita, ennen muuta perusoikeuskirjan 7 artiklassa tunnustettua oikeutta nauttia yksityis- ja perhe-elämän kunnioitusta, perusoikeuskirjan 8 artiklassa tunnustettua oikeutta henkilötietojen suojaan ja perusoikeuskirjan 47 artiklassa tunnustettua oikeutta tehokkaisiin oikeussuojakeinoihin ja puolueettomaan tuomioistuimeen. Tätä sopimusta olisi sovellettava näiden oikeuksien ja periaatteiden mukaisesti.

               (5)

               Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyn, Yhdistyneen kuningaskunnan ja Irlannin asemasta vapauden, turvallisuuden ja oikeuden alueen osalta tehdyn pöytäkirjan 3 artiklan mukaisesti nämä jäsenvaltiot ovat ilmoittaneet haluavansa osallistua tämän päätöksen antamiseen ja soveltamiseen.

               (6)

               Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyn, Tanskan asemaa koskevan pöytäkirjan 1 ja 2 artiklan mukaisesti Tanska ei osallistu tämän päätöksen antamiseen eikä se sido Tanskaa eikä sitä sovelleta Tanskaan,

         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään unionin puolesta lentoliikenteen harjoittajien PNR- eli matkustajarekisteritietojen käsittelemistä ja siirtämistä Australian tulli- ja rajavartiolaitokselle koskeva Euroopan unionin ja Australian välinen sopimus, jäljempänä ’sopimus’.
   Sopimuksen teksti on liitetty tähän päätökseen.
   2 artikla
   Neuvoston puheenjohtaja nimeää henkilön, jolla on valtuudet vaihtaa unionin puolesta sopimuksen 29 artiklassa määrätyt hyväksymiskirjat osoitukseksi siitä, että unioni suostuu sitoutumaan sopimukseen (2).
   3 artikla
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

      Tehty Brysselissä 13 päivänä joulukuuta 2011.

            Neuvoston puolesta

            Puheenjohtaja

         M. CICHOCKI

      (1)  Ks. tämän virallisen lehden s. 2.

      (2)  Neuvoston pääsihteeristö julkaisee sopimuksen voimaantulopäivän Euroopan unionin virallisessa lehdessä.
   PÄÄTÖSASIAKIRJA
   EUROOPAN UNIONIN
   ja
   AUSTRALIAN
   täysivaltaiset edustajat,
   jotka ovat kokoontuneet Brysselissä 29 päivänä syyskuuta 2011 allekirjoittamaan Euroopan unionin ja Australian välisen sopimuksen, lentoliikenteen harjoittajien PNR- eli matkustajarekisteritietojen käsittelemisestä ja siirtämisestä Australian tulli- ja rajavartiolaitokselle, ovat allekirjoittaessaan tätä sopimusta:

               —

               hyväksyneet tähän päätösasiakirjaan liitetyn yhteisen julistuksen

      TÄMÄN VAKUUDEKSI alla täysivaltaiset edustajat ovat allekirjoittaneet tämän päätösasiakirjan
      Tehty Brysselissä 29 päivänä syyskuuta 2011.

         Euroopan unionin puolesta

         Australian puolesta

   EUROOPAN UNIONIN JA AUSTRALIAN YHTEINEN JULISTUS LENTOLIIKENTEENHARJOITTAJIEN PNR- ELI MATKUSTAJAREKISTERITIETOJEN KÄSITTELEMISESTÄ JA SIIRTÄMISESTÄ AUSTRALIAN TULLI- JA RAJAVARTIOLAITOKSELLE TEHTYYN SOPIMUKSEEN
   Lentoliikenteenharjoittajien PNR- eli matkustajarekisteritietojen käsittelemisestä ja siirtämisestä Australian tulli- ja rajavartiolaitokselle tehdyn sopimuksen, jäljempänä ’sopimus’, täytäntöönpanoa varten Euroopan unioni ja Australia ovat päässeet sopimuksen 19 ja 24 artiklan mukaisten velvoitteidensa noudattamisen osalta yksimielisyyteen seuraavasta:

               1.

               Sopimuksen 24 artiklassa määrätyn yhteisen neuvottelu- ja uudelleentarkastelumekanismin puitteissa Australia ja Euroopan unioni vaihtavat tarvittaessa tietoja, jotka koskevat Euroopan unionin kansalaisen tai siellä asuvan henkilön PNR-tietojen siirtoja kolmansien maiden viranomaisille 19 artiklan määräysten mukaisesti;

               2.

               Ne huolehtivat siitä, että sopimuksen 24 artiklassa määrätyn neuvottelu- ja uudelleentarkastelumekanismin yhteydessä toimitetaan tapauskohtaisesti kaikki asiaankuuluvat näitä tietojen siirtoja koskevat ehdot 19 artiklan määräysten mukaisesti;

               3.

               Ne kiinnittävät erityistä huomiota kaikkien 19 artiklan 1 kohdan a alakohdan määräysten täytäntöönpanoa koskevien suojatoimien varmistamiseen voidakseen olla vakuuttuneita siitä, että näitä tietoja vastaanottavat kolmannet maat ovat suostuneet tarjoamaan tiedoille sopimuksessa määrätyt oikeudelliset ja käytännön suojatoimet;

               4.

               Ne luovat jäsenvaltioiden ja Australian viranomaisten väliset erityiset raportointimekanismit niitä tapauksia varten, joissa Euroopan unionin kansalaisen tai siellä asuvan henkilön tiedot siirretään 19 artiklan 1 kohdan f alakohdan nojalla.

          ---documentbreak---

               14.7.2012

               FI

               Euroopan unionin virallinen lehti

               L 186/4

         KÄÄNNÖS
   Euroopan unionin ja Australian välinen
   SOPIMUS
   lentoliikenteen harjoittajien PNR- eli matkustajarekisteritietojen käsittelemisestä ja siirtämisestä Australian tulli- ja rajavartiolaitokselle
   EUROOPAN UNIONI,
   jäljempänä myös ’EU’,
   sekä
   AUSTRALIA,
   jäljempänä yhdessä ’osapuolet’, jotka
   HALUAVAT estää ja torjua tehokkaasti terrorismia ja vakavaa kansainvälistä rikollisuutta suojellakseen kumpikin demokraattista yhteiskuntaansa ja yhteisiä arvojaan,
   PYRKIVÄT tehostamaan ja edistämään osapuolten välistä yhteistyötä EU–Australia-kumppanuuden hengessä,
   TOTEAVAT, että tietojen vaihto on perustavanlaatuinen osa terrorismin ja vakavan kansainvälisen rikollisuuden torjuntaa ja että tässä yhteydessä PNR- eli matkustajarekisteritietojen käyttö on tärkeä väline,
   TOTEAVAT, että on tärkeää estää ja torjua terrorismia ja vakavaa kansainvälistä rikollisuutta kunnioittaen samalla perusoikeuksia ja -vapauksia sekä ennen kaikkea yksityisyyttä ja henkilötietojen suojaa,
   OTTAVAT HUOMIOON Euroopan unionista tehdyn sopimuksen 6 artiklan, joka koskee perusoikeuksien kunnioittamista, Euroopan unionin toiminnasta tehdyn sopimuksen 16 artiklassa vahvistetun oikeuden yksityisyyden suojaan henkilötietojen käsittelyssä sekä suhteellisuus- ja tarpeellisuusperiaatteet, jotka koskevat oikeutta nauttia yksityis- ja perhe-elämän kunnioitusta, oikeutta nauttia yksityisyyden kunnioitusta ja oikeutta henkilötietojen suojaan, mistä on määrätty ihmisoikeuksien ja perusvapauksien suojaamiseksi tehdyn eurooppalaisen yleissopimuksen 8 artiklassa, yksilöiden suojelua henkilötietojen automaattisessa tietojenkäsittelyssä koskevassa Euroopan neuvoston yleissopimuksessa N:o 108 ja sen lisäpöytäkirjassa N:o 181 ja Euroopan unionin perusoikeuskirjan 7 ja 8 artiklassa sekä kansalaisoikeuksia ja poliittisia oikeuksia koskevan kansainvälisen yleissopimuksen oikeutta yksityisyyteen koskevassa 17 artiklassa,
   TOTEAVAT, että Australia ja EU allekirjoittivat vuonna 2008 Euroopan unionin ja Australian välisen sopimuksen lentoliikenteen harjoittajien Euroopan unionista peräisin olevien PNR- eli matkustajarekisteritietojen käsittelemisestä ja siirtämisestä Australian tullilaitokselle ja että tuota sopimusta on sovellettu väliaikaisesti sen allekirjoittamisesta lähtien, mutta se ei ole tullut voimaan,
   PANEVAT MERKILLE, että Euroopan parlamentti päätti 5 päivänä toukokuuta 2010 lykätä äänestystä pyydetyn hyväksynnän antamisesta mainitulle sopimukselle ja se ilmaisi 11 päivänä marraskuuta 2010 antamassaan päätöslauselmassa tyytyväisyytensä Euroopan komission Euroopan unionin neuvostolle antamaan suositukseen uuden sopimuksen neuvottelemisesta,
   OTTAVAT HUOMIOON vuonna 1901 annetun Australian tullilain (Customs Act) asiaankuuluvat säännökset ja erityisesti sen 64AF osaston, jonka mukaan kaikkien kansainvälisten matkustajalentoliikenteen harjoittajien, jotka lentävät Australiaan, Australiasta tai Australian kautta, on pyynnöstä annettava Australian tulli- ja rajavartiolaitokselle PNR-tiedot tietyllä tavalla ja tietyssä muodossa siltä osin, kuin niitä on kerätty, ja ne säilytetään lentoliikenteen harjoittajan varaus- ja lähtöselvitysjärjestelmissä,
   OTTAVAT HUOMIOON, että vuonna 1985 annetussa Australian tullihallintolaissa (Customs Administration Act), vuonna 1958 muuttoliikkeestä annetussa laissa (Migration Act), vuonna 1914 annetussa rikoslaissa (Crimes Act), vuonna 1988 yksityisyyden suojasta annetussa laissa (Privacy Act), vuonna 1982 tiedonvälityksen vapaudesta annetussa laissa (Freedom of Information Act), vuonna 1997 päätilintarkastajasta annetussa laissa (Auditor-General Act), vuonna 1976 oikeusasiamiehestä annetussa laissa (Ombudsman Act 1976) ja vuonna 1999 julkisista palveluista annetussa laissa (Public Service Act) säädetään tietosuojasta, oikeudesta tietojen saantiin ja muutoksenhakuun sekä oikaisusta, huomauttamisesta samoin kuin oikeussuojakeinoista ja seuraamuksista henkilötietojen väärinkäytön yhteydessä,
   PANEVAT MERKILLE Australian sitoumuksen, jonka mukaan Australian tulli- ja rajavartiolaitos käsittelee tässä sopimuksessa määrätyin tavoin PNR-tietoja ainoastaan terrorismirikosten ja vakavan kansainvälisen rikollisuuden ehkäisemiseksi, selvittämiseksi, tutkimiseksi ja niistä syytteeseen panemiseksi noudattaen tarkasti suojatoimia yksityisyyden ja henkilötietojen suojaamiseksi,
   KOROSTAVAT sen merkitystä, että Australia jakaa poliisiyhteistyön ja oikeudellisen yhteistyön edistämiseksi PNR-tiedoista peräisin olevaa analyyttistä tietoa Euroopan unionin jäsenvaltioiden poliisi- ja oikeusviranomaisille sekä Europolille tai Eurojustille,
   VAHVISTAVAT, ettei tämä sopimus muodosta ennakkotapausta millekään muille tuleville Australian ja Euroopan unionin välisille tai jommankumman osapuolen ja jonkin muun valtion välisille järjestelyille, jotka koskevat PNR-tietojen tai jossakin muussa muodossa olevien tietojen käsittelyä ja siirtoa, ja toteavat, että tulevaisuudessa saatetaan tarkastella merimatkustajia koskevien vastaavien järjestelyjen tarpeellisuutta ja toteutettavuutta,
   OVAT SOPINEET SEURAAVAA:
   I   LUKU

      YLEISET MÄÄRÄYKSET

   1 artikla
   Sopimuksen tarkoitus
   Tämän sopimuksen tarkoituksena on yleisen turvallisuuden varmistamiseksi määrätä Euroopan unionista peräisin olevien PNR-tietojen siirtämisestä Australian tulli- ja rajavartiolaitokselle. Tässä sopimuksessa määrätään tällaisten tietojen siirtämistä ja käyttämistä koskevat ehdot ja tapa, jolla tiedot suojataan.
   2 artikla
   Määritelmät
   Tässä sopimuksessa tarkoitetaan

               a)

               ’sopimuksella’ tätä sopimusta ja sen liitteitä sekä kaikkia niihin tehtyjä muutoksia;

               b)

               ’henkilötiedoilla’ kaikkia tunnistettuun tai tunnistettavissa olevaan luonnolliseen henkilöön liittyviä tietoja. Tunnistettavissa olevana pidetään henkilöä, jonka henkilöllisyys on todennettavissa suoraan tai epäsuorasti, erityisesti henkilötunnuksen taikka yhden tai useamman hänelle tunnusomaisen fyysisen, fysiologisen, psyykkisen, taloudellisen, kulttuurisen tai sosiaalisen erityispiirteen perusteella;

               c)

               ’käsittelyllä’ kaikenlaisia sellaisia toimintoja tai toimintojen kokonaisuuksia, joita kohdistetaan PNR-tietoihin joko automaattisen tietojenkäsittelyn avulla tai muutoin, kuten tietojen kerääminen, tallentaminen, järjestäminen, säilyttäminen, muokkaaminen tai muuttaminen, haku, tutkiminen, käyttö, luovuttaminen eri tavoin siirtämällä, jakelemalla tai asettamalla ne muutoin saataville, tietojen yhteensovittaminen tai yhdistäminen taikka suojaaminen, poistaminen tai tuhoaminen;

               d)

               ’lentoliikenteen harjoittajilla’ lentoliikenteen harjoittajia, joilla on varausjärjestelmiä Euroopan unionin alueella ja/tai siellä käsiteltyjä PNR-tietoja ja jotka harjoittavat kansainvälistä matkustajalentoliikennettä Australiaan, Australiasta tai Australian kautta;

               e)

               ’varausjärjestelmillä’ lentoliikenteen harjoittajien varaus- ja lähtöselvitysjärjestelmiä tai muita vastaavia järjestelmiä, joissa on samat toiminnot;

               f)

               ’matkustajarekisteritiedoilla’ tai ’PNR-tiedoilla’ lentoliikenteen harjoittajien EU:n alueella käsittelemiä liitteessä 1 lueteltuja kunkin matkustajan osalta vaadittavia matkustustietoja, jotka sisältävät kaikki ne tiedot, jotka lippuvarauksia tekevät ja kuljetukseen osallistuvat lentoliikenteen harjoittajat tarvitsevat varausten käsittelyä ja valvontaa varten;

               g)

               ’matkustajalla’ matkustajaa tai miehistön jäsentä, kapteeni mukaan lukien;

               h)

               ’arkaluonteisilla tiedoilla’ tietoja, joista ilmenee rotu tai etninen alkuperä, poliittisia mielipiteitä, uskonnollinen tai filosofinen vakaumus, ammattiliiton jäsenyys taikka terveyttä tai seksuaalista käyttäytymistä koskevia tietoja.

         3 artikla
   Soveltamisala
   1.   Australian on varmistettava, että Australian tulli- ja rajavartiolaitos käsittelee tämän sopimuksen perusteella saatuja PNR-tietoja ainoastaan terrorismirikosten ja vakavan kansainvälisen rikollisuuden ehkäisemiseksi, selvittämiseksi, tutkimiseksi ja niistä syytteeseen panemiseksi.
   2.   Terrorismirikoksia ovat:

               a)

               henkilön tekemät teot, joihin liittyy väkivaltaa tai jotka ovat muutoin vaarallisia ihmishengelle tai joihin liittyy riski omaisuudelle tai infrastruktuurille aiheutuvasta vahingosta ja jotka luonteensa ja tapahtumayhteytensä vuoksi antavat perustellun syyn olettaa, että niiden tekemisen tarkoituksena on

                           i)

                           pelotella tai hallita pakolla väestöä;

                           ii)

                           pelotella valtion hallitusta tai kansainvälistä järjestöä, pakottaa tällainen hallitus tai kansainvälinen järjestö toimintaan tai hallita pakolla tällaista hallitusta tai kansainvälistä järjestöä tarkoituksena saada tämä toimimaan tai pidättymään toimimasta;

                           iii)

                           tehdä vakavalla tavoin epävakaiksi tai tuhota jonkin valtion tai kansainvälisen järjestön poliittiset, perustuslailliset, taloudelliset tai sosiaaliset perusrakenteet;

               b)

               syyllistyminen auttamaan, rahoittamaan tai toimittamaan rahoitusvälineitä tai teknistä tukea taikka rahoitus- tai muita palveluja a alakohdassa kuvattuja tekoja varten tai niiden tueksi;

               c)

               syyllistyminen tarjoamaan tai keräämään varoja millä tahansa keinoin joko suoraan tai välillisesti siinä tarkoituksessa, että kyseiset varat tai osa niistä olisi käytettävä jonkin a tai b alakohdassa tarkoitetun toiminnan toteuttamiseen, tai tietäen, että kyseiset varat tai osa niistä käytetään tällaiseen tarkoitukseen; tai

               d)

               syyllistyminen a, b tai c alakohdassa kuvattuja tekoja koskevaan avunantoon tai yllytykseen taikka niiden yritykseen.

         3.   Vakavalla kansainvälisellä rikollisuudella tarkoitetaan Australian lainsäädännössä määriteltyjä rikoksia, joista Australiassa voidaan tuomita enintään neljän vuoden pituinen vapaudenmenetyksen käsittävä rangaistus tai turvaamistoimenpide, jos rikos on luonteeltaan kansainvälinen. Rikos katsotaan luonteeltaan kansainväliseksi erityisesti, jos

               a)

               se on tehty useammassa kuin yhdessä maassa;

               b)

               se on tehty yhdessä maassa, mutta huomattava osa sen valmistelusta, suunnittelusta, johtamisesta tai valvonnasta tapahtuu toisessa maassa;

               c)

               se on tehty yhdessä maassa, mutta siihen on osallistunut järjestäytynyt rikollisryhmä, joka harjoittaa rikollista toimintaa useammassa kuin yhdessä maassa; tai

               d)

               se on tehty yhdessä maassa, mutta sillä on huomattavia vaikutuksia toisessa maassa.

         4.   Poikkeustapauksissa PNR-tietoja voidaan myös käsitellä Australiassa, jos se on tarpeen jonkin henkilön elintärkeiden etujen suojaamiseksi esimerkiksi kuolemaan, vakavaan loukkaantumiseen tai terveyden menettämiseen liittyvän riskin yhteydessä.
   5.   Lisäksi PNR-tietoja voidaan käsitellä tapauskohtaisesti julkishallinnon valvonnan ja vastuun toteuttamisen tarkoituksessa sekä tietojen väärinkäytön johdosta suoritettavan oikaisun ja rankaisemisen helpottamiseksi, jos Australian lainsäädäntö sitä nimenomaisesti edellyttää.
   4 artikla
   PNR-tietojen luovuttamisen varmistaminen
   1.   Lentoliikenteen harjoittajien on luovutettava varausjärjestelmiinsä sisältyvät PNR-tiedot Australian tulli- ja rajavartiolaitokselle. Kummankaan osapuolen säännökset eivät saa estää lentoliikenteen harjoittajia noudattamasta asiaa koskevaa Australian lainsäädäntöä, joka velvoittaa ne luovuttamaan kyseiset tiedot.
   2.   Australia ei saa vaatia lentoliikenteen harjoittajia luovuttamaan sellaisia PNR-tietoja, joita nämä eivät ole vielä keränneet tai jotka eivät sisälly niiden varausjärjestelmiin.
   3.   Jos lentoliikenteen harjoittajien toimittamien PNR-tietoihin sisältyy muita kuin liitteessä 1 lueteltuja tietoja, Australian tulli- ja rajavartiolaitos poistaa ne.
   5 artikla
   Tietosuojan riittävyys
   Se, että Australian tulli- ja rajavartiolaitos noudattaa tätä sopimusta, antaa asiaan liittyvässä EU:n tietosuojalainsäädännössä tarkoitetuin tavoin riittävän suojan tason PNR-tiedoille, jotka siirretään tämän sopimuksen mukaisesti Australian tulli- ja rajavartiolaitokselle.
   6 artikla
   Poliisiyhteistyö ja oikeudellinen yhteistyö
   1.   Australian tulli- ja rajavartiolaitoksen on varmistettava, että PNR-tiedoista saadut olennaiset ja asianmukaiset analyyttiset tiedot asetetaan mahdollisimman pian asianomaisen Euroopan unionin jäsenvaltion poliisi- tai oikeusviranomaisten taikka Europolin tai Eurojustin saataville niistä kunkin toimivaltuuksien rajoissa sekä noudattaen kulloinkin sovellettavaa lainvalvontatiedon tai muun tiedon jakamista koskevaa, Australian ja jonkin Euroopan unionin jäsenvaltion, Europolin tai Eurojustin välistä sopimusta tai järjestelyä.
   2.   Euroopan unionin jäsenvaltion poliisi- tai oikeusviranomaiset taikka Europol ja Eurojust voivat kukin toimivaltuuksiensa rajoissa pyytää saada tutustua PNR-tietoihin tai niistä saatuihin asiaan vaikuttaviin ja asianmukaisiin analyyttisiin tietoihin, joita tarvitaan jossain nimenomaisessa tapauksessa terrorismirikosten tai vakavan kansainvälisen rikollisuuden ehkäisemiseksi, selvittämiseksi, tutkimiseksi tai niistä syytteeseen panemiseksi. Australian tulli- ja rajavartiolaitoksen on asetettava tällaiset tiedot saataville kohdassa 1 tarkoitettujen sopimusten ja järjestelyiden mukaisesti.
   II   LUKU

      PNR-TIETOJEN KÄSITTELYYN SOVELLETTAVAT SUOJATOIMET

   7 artikla
   Tietosuoja ja syrjintäkielto
   1.   PNR-tietoihin sovelletaan Australian vuonna 1988 säädetyn yksityisyydensuojalain (Privacy Act) säännöksiä. Mainitulla lailla säännellään useimpien Australian viranomaisten ja virastojen hallussa olevien henkilötietojen keräämistä, käyttöä, tallennusta ja luovuttamista, turvaamista ja niihin pääsyä sekä niiden muuttamista.
   2.   Australian on varmistettava, että suojatoimia, joita PNR-tietojen käsittelyyn sovelletaan tämän sopimuksen ja asiaa koskevan kansallisen lainsäädännön perusteella, sovelletaan kaikkiin matkustajiin ilman syrjintää, erityisesti matkustajan kansalaisuuden ja asuinmaan perusteella tapahtuvaa, ja riippumatta siitä, onko henkilö fyysisesti läsnä Australiassa.
   8 artikla
   Arkaluonteiset tiedot
   Australian tulli- ja rajavartiolaitos ei saa käsitellä arkaluonteisia PNR-tietoja. Sikäli kuin Australian tulli- ja rajavartiolaitokselle siirrettyihin jotain matkustajaa koskeviin PNR-tietoihin sisältyy arkaluonteisia tietoja, tämän laitoksen on poistettava ne.
   9 artikla
   Tietoturva ja tietojen eheys
   1.   Tietojen tahattoman tai laittoman tuhoamisen, tahattoman häviämisen, muuttamisen, luvattoman paljastamisen tai saataville asettamisen sekä minkä hyvänsä laittoman käsittelyn muodon estämiseksi:

               a)

               PNR-tietojen käsittelyyn käytettäviä välineitä on säilytettävä suojatussa fyysisessä ympäristössä ja niitä on pidettävä yllä korkeatasoisin järjestelmin sekä fyysisen tunkeutumisen estävin turvajärjestelyin;

               b)

               PNR-tietoja on säilytettävä erillään muista tiedoista. Tietojen vertailua varten PNR-järjestelmään saa virrata tietoja muista tietokannoista, mutta PNR-järjestelmästä ei saa virrata tietoja muihin tietokantoihin. Pääsy PNR-tietojärjestelmään saadaan myöntää vain rajoitetulle määrälle Australian tulli- ja rajavartiolaitoksen virkailijoita, jotka Australian tulli- ja rajavartiolaitoksen pääjohtaja on erityisesti valtuuttanut käsittelemään PNR-tietoja tämän sopimuksen mukaisesti. Näillä virkamiehillä on pääsy PNR-järjestelmään suojatuissa työtiloissa, joihin asiattomilla ei ole pääsyä;

               c)

               edellä b kohdassa esitettyä virkamiesten pääsyä PNR-järjestelmään on valvottava turvatuilla pääsynvalvontajärjestelmillä, kuten käyttäjätunnuksen ja salasanan sisältävällä monikerroksisella sisäänkirjautumisella;

               d)

               Australian tulli- ja rajavartiolaitoksen verkkoon pääsy ja kaikki PNR-järjestelmän sisältämät tiedot tarkastetaan. Järjestelmän luomasta lokitiedostosta on käytävä ilmi käyttäjän käyttäjätunnus ja käyttäjän työskentelypaikka, käytön päivämäärä ja aika sekä haun sisältö ja haun tuottamien osumien määrä;

               e)

               kaikki PNR-tiedot siirretään Australian tulli- ja rajavartiolaitokselta muille viranomaisille suojatussa muodossa;

               f)

               PNR-järjestelmässä on varmistettava virheiden tunnistaminen ja niistä raportointi;

               g)

               PNR-tietoja on suojeltava manipuloinnilta, muuttamiselta, lisäyksiltä ja järjestelmän toimintahäiriöiden aiheuttamalta korruptoitumiselta;

               h)

               PNR-tiedoista ei saa ottaa muita kopioita kuin varmuuskopion tietojen tuhoutumisen varalle.

         2.   Kaikkinaiseen tietosuojan rikkomiseen, erityisesti sellaiseen, joka johtaa tietojen tahattomaan tai laittomaan tuhoaminen tai niiden vahingossa tapahtuvaan häviämiseen, muuttamiseen, luvattomaan luovuttamiseen tai saataville asettamiseen, sekä kaikkiin laittoman käsittelyn muotoihin on kohdistettava tehokkaita ja varoittavia seuraamuksia.
   3.   Australian tulli- ja rajavartiolaitoksen on raportoitava kaikista tietosuojan rikkomisista Australian tietosuojavaltuutetulle ja ilmoitettava Euroopan komissiolle siitä, että tällaisesta tapauksesta on raportoitu.
   10 artikla
   Valvonta ja vastuun toteuttaminen
   1.   Australian tietosuojavaltuutettu valvoo, että PNR-tietoja käsittelevät Australian viranomaiset noudattavat tietosuojaa koskevia sääntöjä, ja hänellä on yksityisyydensuojalain säännösten perusteella tehokkaat valtuudet tutkia, noudattavatko viranomaiset yksityisyydensuojalakia, sekä valvoa ja tutkia, kuinka Australian tulli- ja rajavartiolaitos noudattaa yksityisyydensuojalakia.
   2.   Australian tulli- ja rajavartiolaitoksella on yksityisyydensuojalain nojalla käytössään järjestelyjä, joiden perusteella Australian tietosuojavaltuutettu voi suorittaa säännöllisesti virallisia tarkastuksia, jotka koskevat kaikkia seikkoja, jotka liittyvät Australian tulli- ja rajavartiolaitoksen suorittamaan EU:sta peräisin olevien PNR-tietojen käyttöön, käsittelyyn, sekä sen noudattamaa näihin tietoihin pääsyä ja sitä koskevia menettelyjä.
   3.   Australian tietosuojavaltuutettu käsittelee erityisesti sellaisia yksittäisen henkilön, riippumatta tämän kansalaisuudesta tai asuinmaasta, tekemiä vaatimuksia, jotka koskevat hänen oikeuksiensa ja vapauksiensa suojelua henkilötietojen käsittelyssä. Asianomaiselle ilmoitetaan vaatimuksen tuloksista. Australian tietosuojavaltuutettu auttaa lisäksi asianomaisia käyttämään tämän sopimuksen mukaisia oikeuksiaan, erityisesti oikeutta tietojen saantiin, tietojen oikaisuun ja muutoksenhakuun.
   4.   Yksittäisillä henkilöillä on myös oikeus tehdä Kansainyhteisön oikeusasiamiehelle valitus, joka koskee heidän kohteluaan Australian tulli- ja rajavartiolaitoksen taholta.
   11 artikla
   Avoimuus
   1.   Australia pyytää lentoliikenteen harjoittajia tiedottamaan matkustajille selkeästi ja tarkoituksenmukaisesti PNR-tietojen keräämisestä, käsittelystä ja käyttötarkoituksesta. Nämä tiedot annetaan mieluiten varaamisen yhteydessä.
   2.   Australia asettaa julkisesti saataville, erityisesti asianmukaisille valtionhallinnon verkkosivuille, tietoja siitä, mihin tarkoitukseen Australian tulli- ja rajavartiolaitos kerää ja käyttää PNR-tietoja. Tähän sisältyvät tiedot siitä, miten pääsyä tietoihin sekä tietojen korjaamista ja muutosta voidaan hakea.
   12 artikla
   Tiedonsaantioikeus
   1.   Yksittäisellä henkilöllä on oikeus saada pääsy itseään koskeviin PNR-tietoihin pyydettyään sitä Australian tulli- ja rajavartiolaitokselta. Tällainen pääsy on annettava ilman aiheettomia rajoituksia ja aiheetonta viivytystä. Tämä oikeus taataan tiedonvälityksen vapautta koskevassa Australian vuonna 1982 säädetyssä laissa ja yksityisyydensuojalaissa. Oikeus tietoihin pääsyyn sisältää myös oikeuden pyytää ja saada Australian tulli- ja rajavartiolaitoksen hallussa olevia asiakirjoja sen selvittämiseksi, onko asianomaista henkilöä koskevia tietoja siirretty tai asetettu saataville, sekä tietoja siitä, mille vastaanottajille tai vastaanottajaryhmille kyseisiä tietoja on ilmaistu.
   2.   Tietojen 1 kohdan mukaiseen ilmaisemiseen voidaan soveltaa kohtuullisia Australian lainsäädännöstä johtuvia oikeudellisia rajoitteita rikosten ehkäisyn, selvittämisen, tutkinnan tai syytteeseenpanon turvaamiseksi ja yleisen tai kansallisen turvallisuuden suojelemiseksi, samalla kun otetaan asianmukaisesti huomioon kyseisen henkilön oikeutettu etu.
   3.   Tietojen luovuttamisesta kieltäytymisestä tai niiden saannin rajoittamisesta on ilmoitettava henkilölle kirjallisesti kolmenkymmenen (30) päivän kuluessa tai lakiin perustuvassa tätä pidemmässä ajassa. Samassa yhteydessä hänelle on annettava tiedoksi myös ne tosiseikat tai oikeudelliset syyt, joihin tällainen päätös perustuu. Viimeksi mainitusta tiedoksi antamisesta voidaan luopua, jos 2 kohdan mukainen syy on olemassa. Kaikissa näissä tapauksissa henkilöille on tiedotettava heidän oikeudestaan tehdä valitus Australian tulli- ja rajavartiolaitoksen päätöksestä. Valitus tehdään Australian tietosuojavaltuutetulle. Henkilölle on lisäksi tiedotettava Australian lainsäädännön sisältämistä hallinnollisista ja oikeudellisista muutoksenhakukeinoista.
   4.   Henkilölle, joka toimittaa 3 kohdassa tarkoitetun valituksen Australian tietosuojavaltuutetulle, on ilmoitettava virallisesti valituksen tutkimisen tuloksesta. Hänen on saatava ainakin vahvistus siitä, onko hänen henkilötietojen suojaa koskevia oikeuksiaan kunnioitettu tämän sopimuksen mukaisesti.
   5.   Australian tulli- ja rajavartiolaitos ei saa luovuttaa PNR-tietoja yleisölle, lukuun ottamatta henkilöitä, joiden PNR-tietoja on käsitelty, tai heidän edustajiaan.
   13 artikla
   Oikeus tietojen oikaisuun ja poistamiseen
   1.   Jokaisella on oikeus hakea Australian tulli- ja rajavartiolaitoksen käsittelemien itseään koskevien PNR-tietojen oikaisua, jos tiedot ovat virheellisiä. Oikaisu saattaa edellyttää tietojen poistamista.
   2.   Australian tulli- ja rajavartiolaitoksen hallussa olevien PNR-tietojen oikaisua koskevat pyynnöt voidaan esittää suoraan Australian tulli- ja rajavartiolaitokselle tiedonvälityksen vapautta koskevan lain tai yksityisyydensuojalain mukaisesti.
   3.   Australian tulli- ja rajavartiolaitoksen on suoritettava kaikki pyynnön edellyttämät varmennukset ja ilmoitettava pyynnön esittäjälle ilman aiheetonta viivytystä, onko hänen PNR-tietonsa korjattu tai poistettu. Tällainen ilmoitus on tehtävä kyseiselle henkilölle kirjallisesti kolmenkymmenen (30) päivän kuluessa tai lakiin perustuvassa tätä pitemmässä ajassa, ja siinä on ilmoitettava mahdollisuudesta valittaa Australian tulli- ja rajavartiolaitoksen päätöksestä Australian tietosuojavaltuutetulle ja muista Australian lainsäädännön mukaisista hallinnollisen ja oikeudellisen muutoksenhaun keinoista.
   4.   Henkilölle, joka toimittaa kohdassa 3 tarkoitetun valituksen Australian tietosuojavaltuutetulle, on ilmoitettava virallisesti valituksen tutkimisen tuloksesta.
   14 artikla
   Muutoksenhakuoikeus
   1.   Henkilöllä on oikeus tehokkaaseen hallinnolliseen ja oikeudelliseen muutoksenhakuun, jos jotain hänen tässä sopimuksessa tarkoitettua oikeuttaan on rikottu.
   2.   Henkilöllä, jolle on aiheutunut vahinkoa laittoman käsittelytoimen tai joidenkin tässä sopimuksessa tarkoitettujen oikeuksien vastaisen toimen johdosta, on oikeus pyytää tehokkaiden oikeussuojakeinojen soveltamista, mihin saattaa sisältyä Australian maksama korvaus.
   3.   Edellä 1 ja 2 kohdassa tarkoitetut oikeudet annetaan jokaiselle henkilölle riippumatta hänen kansalaisuudestaan ja kotimaastaan, asuinpaikastaan sekä siitä, onko henkilö fyysisesti läsnä Australiassa.
   15 artikla
   PNR-tietojen automaattinen käsittely
   1.   Australian tulli- ja rajavartiolaitos tai muu liitteessä 2 lueteltu valtion viranomainen ei saa yksinomaan PNR-tietojen automaattisen käsittelyn perusteella tehdä päätöstä, jolla on matkustajaan huomattavia vaikutuksia tai kielteisiä oikeusvaikutuksia.
   2.   Australian tulli- ja rajavartiolaitos ei saa suorittaa automaattista tietojenkäsittelyä arkaluonteisten tietojen perusteella.
   16 artikla
   Tietojen säilyttäminen
   1.   PNR-tietoja ei saa säilyttää kauemmin kuin viisi ja puoli vuotta siitä, kun Australian tulli- ja rajavartiolaitos on ensimmäisen kerran vastaanottanut kyseiset tiedot. Tuona aikana PNR-tietoja saa säilyttää PNR-tietojärjestelmässä ainoastaan terrorismirikosten ja vakavan kansainvälisen rikollisuuden ehkäisemiseksi, selvittämiseksi, tutkimiseksi ja niistä syytteeseen panemiseksi, ja vain seuraavin tavoin:

               a)

               kolmen vuoden ajan tietojen ensimmäisen vastaanottamisen jälkeen PNR-tietoihin saa päästä käsiksi rajoitettu määrä Australian tulli- ja rajavartiolaitoksen virkamiehiä, jotka Australian tulli- ja rajavartiolaitoksen pääjohtaja on erityisesti valtuuttanut tunnistamaan matkustajia, jotka mahdollisesti herättävät kiinnostusta;

               b)

               kun tietojen ensimmäisestä vastaanottamisesta PNR-järjestelmään on kulunut kolme vuotta, kaikki matkustajan tunnistamisen mahdollistavat tiedot häivytetään, mutta tiedot säilytetään, kunnes viiden ja puolen vuoden mittainen kausi on päättynyt. Näihin PNR-tietoihin, joista on häivytetty tunnistamisen mahdollistavat tiedot, saa päästä käsiksi vain rajoitettu määrä Australian tulli- ja rajavartiolaitoksen virkamiehiä, jotka Australian tulli- ja rajavartiolaitoksen pääjohtaja on erityisesti valtuuttanut suorittamaan terrorismirikoksiin ja vakavaan kansainväliseen rikollisuuteen liittyviä analyysejä. PNR-tietoihin saa päästä täysimääräisesti käsiksi vain Australian tulli- ja rajavartiolaitoksen johtotason henkilö siinä tapauksessa, että on tarpeen tehdä tutkimuksia terrorismirikosten ja vakavan kansainvälisen rikollisuuden ehkäisemiseksi, selvittämiseksi, tutkimiseksi ja niistä syytteeseen panemiseksi.

         2.   Tunnistamattomaksi tekemistä varten PNR-tiedoista on häivytettävä seuraavat osat:

               a)

               nimi/nimet;

               b)

               muut PNR-tiedoista saadut nimet ja PNR-tiedoissa olevien matkustajien määrä;

               c)

               kaikki käytettävissä olevat yhteystiedot (mukaan lukien tietojen luovuttajan tiedot);

               d)

               yleiset merkinnät, mukaan lukien tiedot muista palveluista (other supplementary information, OSI), tiedot erityispalveluista (special service information, SSI) ja tiedot erityispalveluja koskevista pyynnöistä (special service request, SSR), siltä osin kuin niihin sisältyy luonnollisen henkilön tunnistamisen mahdollistavia tietoja; ja

               e)

               mahdollisesti ennakkoon kerätyt matkustajatiedot (Advance Passenger Processing, APP) tai matkustajia koskevat ennakkotiedot (Advance Passenger Information, API), siltä osin kuin niihin sisältyy luonnollisen henkilön tunnistamisen mahdollistavia tietoja.

         3.   Edellä olevan 1 kohdan estämättä sellaisia PNR-tietoja, joita tarvitaan tiettyä tutkintaa, syytteeseen panemista taikka terrorismirikoksista tai vakavasta kansainvälisestä rikollisuudesta tuomittujen seuraamusten täytäntöönpanoa varten, voidaan käsitellä kyseistä tutkintaa, syytteeseen panoa tai seuraamusten täytäntöönpanoa varten. PNR-tietoja saa säilyttää, kunnes asianomainen tutkinta tai syytteeseen pano on saatu päätökseen tai seuraamus pantu täytäntöön.
   4.   Kun 1 ja 3 kohdassa määrätyt tietojen säilytysajat ovat umpeutuneet, PNR-tiedot on poistettava lopullisesti.
   17 artikla
   PNR-tietojen lokitiedot ja dokumentointi
   1.   Tietojenkäsittelyn laillisuuden ja oman valvonnan varmentamiseksi sekä asianmukaisen tietojen eheyden ja turvallisen tietojenkäsittelyn varmistamiseksi Australian tulli- ja rajavartiolaitoksen on pidettävä lokia kaikesta PNR-tietojen käsittelystä tai dokumentoitava se, mukaan lukien PNR-tietoihin pääsy, niihin tutustuminen ja niiden siirtäminen sekä Australian tai kolmansien maiden viranomaisten PNR-tietoja koskevat pyynnöt silloinkin, kun pyyntöihin ei ole suostuttu.
   2.   Edellä 1 kohdan mukaisesti laadittuja lokitietoja tai dokumentointia saa käyttää ainoastaan valvonta- ja tarkastustarkoituksiin, mihin sisältyy luvatonta tietoihin pääsyä koskevien kysymysten tutkiminen ja ratkaiseminen.
   3.   Edellä 1 kohdan mukaisesti laaditut lokitiedot tai dokumentointi on pyynnöstä toimitettava Australian tietosuojavaltuutetulle. Australian tietosuojavaltuutettu saa käyttää näitä tietoja ainoastaan tietosuojan valvomiseen sekä asianmukaisen tietojenkäsittelyn, tietojen eheyden ja tietoturvallisuuden varmistamiseen.
   18 artikla
   PNR-tietojen jakaminen Australian muiden viranomaisten kanssa
   1.   Australian tulli- ja rajavartiolaitos voi jakaa PNR-tietoja ainoastaan liitteessä 2 lueteltujen Australian hallituksen viranomaisten kanssa ja seuraavien suojatoimien mukaisesti:

               a)

               vastaanottavat viranomaiset noudattavat PNR-tietojen osalta tässä sopimuksessa määrättyjä suojatoimia;

               b)

               tietojen jakaminen on tiukasti rajattu 3 artiklassa mainittuihin tarkoituksiin;

               c)

               tietoja jaetaan ainoastaan tapauskohtaisesti, jollei tietoja ole tehty tunnistamattomiksi;

               d)

               Australian tulli- ja rajavartiolaitos arvioi huolellisesti jaettavien tietojen merkityksen ennen kuin jakaa ne. PNR-tiedoista jaetaan ainoastaan sellaiset osat, jotka on osoitettu kyseisessä tilanteessa ilmeisen tarpeellisiksi. Tietoja jaetaan joka tapauksessa pienin mahdollinen määrä;

               e)

               vastaanottavien viranomaisten on varmistettava, ettei tietoja jaeta edelleen ilman Australian tulli- ja rajavartiolaitoksen lupaa, jota Australian tulli- ja rajavartiolaitos ei saa antaa kuin tämän sopimuksen 3 artiklassa määrättyihin tarkoituksiin.

         2.   Liitteessä 2 olevaa viranomaisten luetteloa voidaan muuttaa osapuolten vaihtamien diplomaattisten noottien perusteella siten, että siihen sisällytetään

               a)

               liitteessä 2 lueteltujen ministeriöiden tai viranomaisten seuraajat;

               b)

               uudet ministeriöt ja viranomaiset, jotka on perustettu tämän sopimuksen voimaantulon jälkeen ja joiden tehtävät liittyvät suoraan terrorismirikosten ja vakavan kansainvälisen rikollisuuden ehkäisemiseen, selvittämiseen, tutkimiseen ja niistä syytteeseen panemiseen; ja

               c)

               olemassa olevat ministeriöt ja viranomaiset, joiden tehtävät muuttuvat siten, että ne liittyvät suoraan terrorismirikosten ja vakavan kansainvälisen rikollisuuden ehkäisemiseen, selvittämiseen, tutkimiseen ja niistä syytteeseen panemiseen.

         3.   Tämän sopimuksen perusteella saatuja PNR-tietoja sisältäviä analyyttisia tietoja siirrettäessä on noudatettava tässä artiklassa määrättyjä PNR-tietoja koskevia suojatoimia.
   4.   Tämän artiklan määräykset eivät estä PNR-tietojen ilmaisemista, jos se on tarpeen 3 artiklan 4 kohdan, 5 artiklan ja 10 artiklan soveltamiseksi.
   19 artikla
   Siirrot kolmansien maiden viranomaisille
   1.   Australian tulli- ja rajavartiolaitos saa siirtää PNR-tietoja ainoastaan tietyille kolmansien maiden viranomaisille ja seuraavien suojatoimien mukaisesti:

               a)

               Australian tulli- ja rajavartiolaitos on vakuuttunut siitä, että vastaanottava kolmannen maan viranomainen on suostunut tarjoamaan siirrettäville tiedoille tässä sopimuksessa määrätyt suojatoimet;

               b)

               PNR-tietoja saa vastaanottaa ainoastaan sellainen kolmannen maan viranomainen, jonka tehtävät liittyvät suoraan terrorismirikosten ja vakavan kansainvälisen rikollisuuden ehkäisemiseen, selvittämiseen, tutkimiseen ja niistä syytteeseen panemiseen;

               c)

               tietoja siirretään ainoastaan 3 artiklassa määriteltyjen terrorismirikosten ja vakavan kansainvälisen rikollisuuden ehkäisemiseksi, selvittämiseksi, tutkimiseksi ja niistä syytteeseen panemiseksi;

               d)

               tietoja siirretään ainoastaan tapauskohtaisesti;

               e)

               Australian tulli- ja rajavartiolaitos arvioi huolellisesti siirrettävien tietojen merkityksen ennen kuin siirtää ne. PNR-tiedoista saa siirtää ainoastaan sellaiset osat, jotka on osoitettu kyseisessä tilanteessa ilmeisen tarpeellisiksi. Tietoja siirretään joka tapauksessa pienin mahdollinen määrä;

               f)

               jos Australian tulli- ja rajavartiolaitos saa tiedon jäsenvaltion kansalaisen tai siellä asuvan henkilön tietojen siirtämisestä, asianomaisen jäsenvaltion toimivaltaisille viranomaisille on ilmoitettava asiasta mahdollisimman pian;

               g)

               Australian tulli- ja rajavartiolaitos on vakuuttunut siitä, että vastaanottava kolmannen maan viranomainen on suostunut säilyttämään PNR-tiedot ainoastaan siihen saakka, kun asianomainen tutkinta tai syytteeseen pano on saatu päätökseen tai seuraamus pantu täytäntöön tai tietoja ei enää tarvita 3 artiklan 4 kohdassa määrättyihin tarkoituksiin, eikä missään tapauksessa pitempään kuin on välttämätöntä;

               h)

               Australian tulli- ja rajavartiolaitos on vakuuttunut siitä, että vastaanottava kolmannen maan viranomainen on suostunut olemaan siirtämättä PNR-tietoja eteenpäin;

               i)

               Australian tulli- ja rajavartiolaitos varmistaa tarvittaessa, että matkustajalle ilmoitetaan hänen PNR-tietojensa siirrosta.

         2.   Tämän sopimuksen perusteella saatuja PNR-tietoja sisältäviä analyyttisia tietoja siirrettäessä on noudatettava tässä artiklassa määrättyjä PNR-tietoja koskevia suojatoimia.
   3.   Tämän artiklan määräykset eivät estä PNR-tietojen ilmaisemista, jos se on tarpeen 3 artiklan 4 kohdan soveltamiseksi.
   III   LUKU

      SIIRTOA KOSKEVAT SÄÄNNÖT

   20 artikla
   Siirtotapa
   Osapuolten on tämän sopimuksen soveltamiseksi varmistettava, että lentoliikenteen harjoittajat siirtävät PNR-tiedot Australian tulli- ja rajavartiolaitokselle ainoastaan tarjontamenetelmällä ja seuraavia menettelyjä noudattaen:

               a)

               lentoliikenteen harjoittajat siirtävät PNR-tiedot sähköisesti Australian tulli- ja rajavartiolaitoksen teknisiä vaatimuksia noudattaen tai, jos järjestelmään tulee tekninen vika, käyttäen muuta riittävän tietoturvan varmistavaa asianmukaista keinoa;

               b)

               lentoliikenteen harjoittajat siirtävät PNR-tiedot sovittua viestimuotoa käyttäen;

               c)

               lentoliikenteen harjoittajat siirtävät PNR-tiedot turvallisesti ja noudattavat Australian tulli- ja rajavartiolaitoksen edellyttämiä yhteisiä käytäntöjä.

         21 artikla
   Siirtojen tiheys
   1.   Osapuolet varmistavat, että lentoliikenteen harjoittajat siirtävät Australian tulli- ja rajavartiolaitokselle kaikki pyydetyt matkustajien PNR-tiedot siten kuin 20 artiklassa on esitetty, kutakin lentoa kohti enintään viitenä ajankohtana, joista ensimmäinen on viimeistään 72 tuntia ennen lentoa. Australian tulli- ja rajavartiolaitos ilmoittaa lentoliikenteen harjoittajille siirroille määrätyt ajankohdat.
   2.   Erityistapauksissa, jos on viitteitä siitä, että tietoja tarvitaan hyvissä ajoin terrorismirikoksia tai vakavaa kansainvälistä rikollisuutta koskevan erityisen uhan torjumiseksi, Australian tulli- ja rajavartiolaitos voi vaatia lentoliikenteen harjoittajaa antamaan PNR-tiedot ennen ensimmäistä aikataulun mukaista siirtoa. Australian tulli- ja rajavartiolaitos toimii tätä mahdollisuutta käyttäessään punnitusti ja oikeasuhteisesti sekä käyttää ainoastaan tarjontamenetelmää.
   3.   Erityistapauksissa, jos on viitteitä siitä, että tietoja tarvitaan terrorismirikoksia tai vakavaa kansainvälistä rikollisuutta koskevan erityisen uhan torjumiseksi, Australian tulli- ja rajavartiolaitos voi vaatia lentoliikenteen harjoittajaa siirtämään PNR-tietoja 1 kohdassa tarkoitettujen säännönmukaisten siirtojen välissä tai niiden jälkeen. Australian tulli- ja rajavartiolaitos toimii tätä mahdollisuutta käyttäessään punnitusti ja oikeasuhteisesti sekä käyttää ainoastaan tarjontamenetelmää.
   IV   LUKU

      TÄYTÄNTÖÖNPANO- JA LOPPUMÄÄRÄYKSET

   22 artikla
   Poikkeusten kielto ja suhde muihin välineisiin
   1.   Tällä sopimuksella ei luoda eikä myönnetä millekään yksityiselle tai julkiselle henkilölle tai yhteisölle minkäänlaisia oikeuksia tai etuja. Kummankin osapuolen on varmistettava, että tämän sopimuksen määräykset pannaan asianmukaisesti täytäntöön.
   2.   Mikään tässä sopimuksessa ei rajoita Australian lakiin sisältyvien oikeuksien ja suojatoimien soveltamista.
   3.   Mikään tässä sopimuksessa ei merkitse poikkeusta olemassa oleviin velvoitteisiin, jotka johtuvat Australian ja Euroopan unionin jäsenvaltioiden kahdenvälisistä keskinäistä oikeusapua koskevista sopimuksista ja koskevat avun antamista pyyntöjen johdosta, jotka koskevat terrorismia ja vakavaa kansainvälistä rikollisuutta koskevissa rikosoikeudellisissa menettelyissä todisteina käytettävien tietojen saamista.
   23 artikla
   Riitojen ratkaiseminen ja sopimuksen soveltamisen keskeyttäminen
   1.   Tämän sopimuksen tulkintaa, soveltamista tai täytäntöönpanoa koskevat riidat ja kaikki niihin liittyvät kysymykset johtavat osapuolten välisiin neuvotteluihin, joissa pyritään löytämään molemminpuolisesti hyväksyttävä ratkaisu, jonka noudattamiseen annetaan kummallekin osapuolelle mahdollisuus kohtuullisen ajan kuluessa.
   2.   Jos neuvottelut eivät johda riidan ratkaisemiseen, kumpi tahansa osapuoli voi keskeyttää tämän sopimuksen soveltamisen ilmoittamalla siitä kirjallisesti diplomaattiteitse, ja tällainen keskeyttäminen tulee voimaan 120 päivän kuluttua päivästä, jona ilmoitus on tehty, jollei muuta sovita.
   3.   Soveltamisen keskeyttäminen päättyy heti, kun riita on ratkaistu Australiaa ja Euroopan unionia tyydyttävällä tavalla.
   4.   Sen estämättä, että tämän sopimuksen soveltaminen on keskeytetty, kaikkia Australian tulli- ja rajavartiolaitoksen tämän sopimuksen nojalla saamia tietoja on edelleen käsiteltävä noudattaen tähän sopimukseen sisältyviä suojatoimia, tietojen säilyttämistä ja poistamista koskevat määräykset mukaan lukien.
   24 artikla
   Neuvottelut ja uudelleen tarkastelu
   1.   Osapuolten on ilmoitettava toisilleen sellaisista lainsäädännön ja normien muutoksista, tarvittaessa jo ennen niiden hyväksymistä, jotka voivat vaikuttaa merkittävästi tämän sopimuksen täytäntöönpanoon. Tässä sopimuksessa Australian lainsäädäntöön olevien viittausten katsotaan koskevan myös mahdollista nykyisen lainsäädännön tulevaisuudessa korvaavaa lainsäädäntöä.
   2.   Osapuolet tarkastelevat yhdessä uudelleen tämän sopimuksen täytäntöönpanoa ja kaikkia siihen liittyviä kysymyksiä vuoden kuluttua tämän sopimuksen voimaantulosta, sen jälkeen säännöllisin väliajoin sopimuksen voimassaolon ajan ja lisäksi, jos toinen osapuoli sitä pyytää. Osapuolet ovat yhtä mieltä siitä, että uudelleen tarkastelussa olisi huomio kohdistettava erityisesti 16 artiklan 1 kohdan b alakohdan mukaiseen tietojen häivyttämiseen käytettävään mekanismiin, mahdollisiin ongelmiin tuon mekanismin toiminnan tehokkuudessa tai kustannustehokkuudessa ja kokemuksiin, jotka on saatu vastaavista mekanismeista pitkäaikaisemmissa PNR-järjestelmissä, EU:n järjestelmä mukaan lukien. Siinä tapauksessa, että tehokkaasti toimivaa ja kustannustehokasta mekanismia ei ole saatavilla, PNR-tietoihin pääsy rajoitetaan sen sijaan arkistoimalla, jolloin tietoihin voi päästä käsiksi vain samalla tavoin kuin 16 artiklan mukaisesti PNR-tietoihin, joista on erotettu tunnistamisen mahdollistavat tiedot.
   3.   Osapuolet sopivat ennen yhteistä uudelleen tarkastelua sitä koskevista menettelyistä, ja ne ilmoittavat toisilleen ryhmänsä kokoonpanon. Yhteisessä uudelleen tarkastelussa Euroopan unionia edustaa Euroopan komissio ja Australiaa edustaa Australian tulli- ja rajavartiolaitos. Ryhmiin voi kuulua tietosuojan ja lainsäädännön täytäntöönpanon asiantuntijoita. Yhteisen uudelleen tarkastelun osallistujien on pidettävä keskustelut luottamuksellisina, ja heistä on oltava asianmukaiset turvallisuusselvitykset, jollei sovellettavasta lainsäädännöstä muuta johdu. Yhteisen uudelleen tarkastelun suorittamiseksi Australian tulli- ja rajavartiolaitos varmistaa, että asiakirjat, järjestelmät ja henkilöstö ovat saatavilla asianmukaisesti.
   4.   Osapuolet arvioivat tätä sopimusta ja erityisesti sen toiminnallista tehokkuutta viimeistään neljän vuoden kuluttua sopimuksen voimaantulosta.
   5.   Yhteisen tarkastelun jälkeen Euroopan komissio esittää kertomuksen Euroopan parlamentille ja Euroopan unionin neuvostolle. Australialle annetaan mahdollisuus esittää kirjallisia huomautuksia, jotka liitetään kertomukseen.
   6.   Koska EU:n PNR-järjestelmän perustaminen saattaa muuttaa tämän sopimuksen toimintaympäristöä, jos ja kun EU:n PNR-järjestelmä otetaan käyttöön, osapuolet neuvottelevat siitä, onko tätä sopimusta tarpeen muuttaa sen mukaisesti.
   25 artikla
   Voimassaolon päättyminen
   1.   Kumpi tahansa osapuoli voi milloin tahansa päättää tämän sopimuksen voimassaolon ilmoittamalla asiasta kirjallisesti diplomaattiteitse. Voimassaolon päättäminen tulee voimaan 120 päivän kuluttua tällaisen ilmoituksen vastaanottamisesta, jollei toisin sovita.
   2.   Sen estämättä, että tämän sopimuksen voimassaolo päättyy, kaikkia Australian tulli- ja rajavartiolaitoksen tämän sopimuksen nojalla saamia tietoja on edelleen käsiteltävä tähän sopimukseen sisältyvien suojatoimia sekä tietojen säilyttämistä ja poistamista koskevien määräysten mukaisesti.
   26 artikla
   Kesto
   1.   Tämä sopimus on voimassa seitsemän vuotta sen voimaantulopäivästä, jollei 25 artiklasta muuta johdu.
   2.   Edellä 1 kohdassa esitetyn ajan tai muun tämän kohdan mukaisen myöhemmän uudistetun voimassaolojakson päätyttyä sopimus uusitaan edelleen seitsemäksi vuodeksi, jollei osapuoli vähintään kaksitoista kuukautta edeltäkäsin ilmoita toiselle kirjallisesti diplomaattiteitse aikomuksestaan olla uusimatta sopimusta.
   3.   Sen estämättä, että tämän sopimuksen voimassaolo päättynyt, kaikkia Australian tulli- ja rajavartiolaitoksen tämän sopimuksen nojalla saamia tietoja on edelleen käsiteltävä tämän sopimuksen suojatoimia sekä tietojen säilyttämistä ja poistamista koskevien määräysten mukaisesti.
   27 artikla
   Ennen tämän sopimuksen voimaantuloa saadut PNR-tiedot
   Australian on käsiteltävä tämän sopimuksen määräysten mukaisesti niitä PNR-tietoja, jotka ovat Australian tulli- ja rajavartiolaitoksen hallussa tämän sopimuksen tullessa voimaan. Tietojen häivyttämistä ei kuitenkaan vaadita ennen 1 päivää tammikuuta 2015.
   28 artikla
   Maantieteellinen soveltamisala
   1.   Jollei 2–4 kohdan soveltamisesta muuta johdu, tätä sopimusta sovelletaan alueeseen, johon sovelletaan Euroopan unionista tehtyä sopimusta ja Euroopan unionin toiminnasta tehtyä sopimusta, ja Australian alueeseen.
   2.   Tätä sopimusta sovelletaan Tanskaan, Yhdistyneeseen kuningaskuntaan tai Irlantiin ainoastaan, jos Euroopan komissio ilmoittaa Australialle kirjallisesti, että Tanska, Yhdistynyt kuningaskunta tai Irlanti haluaa tulla tämän sopimuksen sitomaksi.
   3.   Jos Euroopan komissio ilmoittaa Australialle ennen tämän sopimuksen voimaantuloa, että sitä sovelletaan Tanskaan, Yhdistyneeseen kuningaskuntaan tai Irlantiin, sopimusta sovelletaan kyseisen valtion alueeseen samasta päivästä kuin muihin Euroopan unionin jäsenvaltioihin, joita sopimus sitoo.
   4.   Jos Euroopan komissio ilmoittaa Australialle sopimuksen voimaantulon jälkeen, että sitä sovelletaan Tanskaan, Yhdistyneeseen kuningaskuntaan tai Irlantiin, sopimusta sovelletaan kyseisen valtion alueeseen sitä päivää seuraavasta ensimmäisestä päivästä, jona Australia on vastaanottanut ilmoituksen.
   29 artikla
   Loppumääräykset
   1.   Tämä sopimus tulee voimaan sitä päivää seuraavan kuukauden ensimmäisenä päivänä, jona osapuolet ovat vaihtaneet ilmoitukset, joiden mukaan ne ovat saattaneet päätökseen asiaa koskevat sisäiset menettelynsä.
   2.   Tämä sopimus korvaa Brysselissä 30 päivänä kesäkuuta 2008 tehdyn Euroopan unionin ja Australian välisen sopimuksen lentoliikenteen harjoittajien Euroopan unionista peräisin olevien PNR- eli matkustajarekisteritietojen käsittelemisestä ja siirtämisestä Australian tullilaitokselle. Tuon sopimuksen soveltaminen päättyy tämän sopimuksen tultua voimaan.

      Tehty Brysselissä 29 päivänä syyskuuta 2011 kahtena kappaleena englannin kielellä. Tämä sopimus laaditaan myös bulgarian, espanjan, hollannin, italian, kreikan, latvian, liettuan, maltan, portugalin, puolan, ranskan, romanian, ruotsin, saksan, slovakin, sloveenin, suomen, tanskan, tšekin, unkarin ja viron kielillä, ja jokainen teksti on yhtä todistusvoimainen. Jos kielitoisintojen välillä on eroja, englanninkielinen toisinto on ensisijainen.

         Euroopan unionin puolesta

         Australian puolesta

   LIITE 1
   Sopimuksen 2 artiklan f alakohdassa tarkoitetut PNR-tiedot, jotka lentoliikenteen harjoittajien on toimitettava Australian tulli- ja rajavartiolaitokselle, mutta vain siltä osin kun ne jo keräävät niitä:

               1.

               PNR-tiedoston kirjauskoodi

               2.

               Lipun varauspäivä/kirjoituspäivä

               3.

               Suunniteltu (suunnitellut) matkustuspäivä(t)

               4.

               Nimi (nimet)

               5.

               Käytettävissä olevat kanta-asiakasohjelmaa ja etuja koskevat tiedot (vapaaliput, matkustusluokan korotus jne.)

               6.

               Muut PNR-tiedoista saadut nimet ja PNR-tiedoissa olevien matkustajien määrä

               7.

               Kaikki käytettävissä olevat yhteystiedot (mukaan lukien tietojen luovuttajan tiedot)

               8.

               Kaikki käytettävissä olevat maksu- tai laskutustiedot (lukuun ottamatta muita luottokorttiin tai tiliin liittyviä maksutapahtumatietoja, joilla ei ole yhteyttä matkaa koskevaan maksutapahtumaan)

               9.

               Matkareitti tiettyjen PNR-tietojen osalta

               10.

               Matkatoimisto/matkatoimistovirkailija

               11.

               Yhteistunnusten käyttöä koskevat tiedot

               12.

               Ositetut tai jaetut tiedot

               13.

               Matkustajan matkustustilanne (mukaan lukien vahvistukset ja lähtöselvitystilanne)

               14.

               Lipputiedot, mukaan lukien lipun numero, yksisuuntainen lippu ja sähköisten lippujen hinnan ilmoittaminen

               15.

               Kaikki matkatavaratiedot

               16.

               Paikkatiedot, mukaan lukien paikan numero

               17.

               Yleiset merkinnät, mukaan lukien OSI-, SSI- ja SSR-tiedot

               18.

               Kerätyt APIS-tiedot

               19.

               Kaikki aiemmat muutokset 1–18 kohdassa lueteltuihin PNR-tietoihin.

         LIITE 2
   Luettelo muista Australian valtion viranomaisista, joiden kanssa Australian tulli- ja rajavartiolaitoksella on oikeus jakaa PNR-tietoja:

               1.

               Australian rikosasiainkomitea (Australian Crime Commission)

               2.

               Australian liittovaltion poliisi (Australian Federal Police)

               3.

               Australian turvallisuustiedustelupalvelu (Australian Security Intelligence Organisation)

               4.

               Kansainyhteisön ylisyyttäjä (Commonwealth Director of Public Prosecutions)

               5.

               Maahanmuutto- ja kansalaisuusasioiden ministeriö (Department of Immigration and Citizenship)

               6.

               Liikenneturvallisuusvirasto, Infrastruktuuri- ja liikenneministeriö (Office of Transport Security, Department of Infrastructure and Transport).


Avis juridique important

|

32000D0465

2000/465/EY: Euroopan parlamentin päätös, tehty 13 päivänä huhtikuuta 2000, vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 1998: Pääluokka IV - Tuomioistuin; Pääluokka V - Tilintarkastustuomioistuin; Pääluokka VI - Osa B - Alueiden komitea

Virallinen lehti nro L 191 , 27/07/2000 s. 0001 - 0002 Virallinen lehti nro 040 , 07/02/2001 s. 0389 - 0391

Euroopan parlamentin päätös,tehty 13 päivänä huhtikuuta 2000,vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 1998: Pääluokka IV - Tuomioistuin; Pääluokka V - Tilintarkastustuomioistuin; Pääluokka VI - Osa B - Alueiden komitea(2000/465/EY)EUROOPAN PARLAMENTTI, jokaottaa huomioon varainhoitovuoden 1998 tulostilin ja taseen (SEC(1999) 414 - C5-0008/1999),ottaa huomioon tilintarkastustuomioistuimen varainhoitovuotta 1998 koskevan vuosikertomuksen (C5-0266/1999)(1),ottaa huomioon neuvoston 13. maaliskuuta 2000 antaman suosituksen (C5-0154/2000),ottaa huomioon EY:n perustamissopimuksen 272 artiklan 10 kohdan,ottaa huomioon varainhoitoasetuksen 22 artiklan 2 ja 3 kohdan,ottaa huomioon talousarvion valvontavaliokunnan mietinnön (A5-0089/2000),Tuomioistuin1. Toteaa, että asiasta vastuussa olevat tuomioistuin ja Luxemburgin viranomaiset mahdollistivat tuomioistuimen päärakennuksen (Palais) tyhjentämisen neljän vuoden kuluttua siitä, kun ensimmäiset toimenpiteet oli toteutettu asbestiongelman ratkaisemiseksi.2. Toteaa, että tuomioistuimen rakennuspolitiikan arvioinnissa otetaan huomioon erityiskertomus, jota tilintarkastustuomioistuin on parhaillaan laatimassa Palais-rakennuksen lisäsiivistä.3. Pyytää tuomioistuinta antamaan hyvissä ajoin ennen vuoden 2001 talousarvioesityksen ensimmäistä käsittelyä selvityksen tavoista, joilla parannetaan momentin 270 (Virallinen lehti) määrärahojen perustana käytettävien ennakkoarvioiden laatua, koska kohdan määrärahoja täytyi jatkuvasti lisätä varainhoitovuosina 1995-1997.Tilintarkastustuomioistuin4. Toistaa olevansa tyytymätön lukuun 15 (Virkamies- ja asiantuntijavaihto) otettujen määrärahojen käytön vähentymiseen; korostaa, että tällainen vaihto voi olla hyödyllistä erityisesti kansallisille viranomaisille ja hallintoelimille; pyytää tilintarkastustuomioistuinta esittämään hyvissä ajoin ennen vuoden 2001 talousarvion ensimmäistä käsittelyä selvityksen, jossa hahmotellaan sen tätä henkilöstövaihtoa koskevaa politiikkaa ja ongelmia, jotka ovat estäneet käytettävissä olevien resurssien täysimääräisen käytön vuodesta 1997 lähtien.5. Toteaa, että momenttiin 104 (Työmatkakulut, matkakulut ja muut niihin liittyvät menot) osoitettuja määrärahoja oli lisättävä kahdesti, jotta jäsenet voisivat saattaa päätökseen vuoden 1998 tarkastusohjelman; pyytää tilintarkastustuomioistuinta parantamaan matkoihin liittyvää suunnittelua ja ennusteita.Alueiden komitea6. Kehottaa painokkaasti alueiden komiteaa toteuttamaan kaikki tarvittavat toimet, jotta edelliseltä varainhoitovuodelta automaattisesti siirrettävien määrärahojen käyttöosuuden (56,27 prosenttia) huomattava aleneminen saadaan käännettyä nousuksi; pyytää tässä yhteydessä selvityksen toimittamista parlamentille 15. kesäkuuta 2000 mennessä kaikista pääluokan VI määrärahoista, jotka on siirretty automaattisesti vuodelta 1997 vuodelle 1998 ja vuodelta 1998 vuodelle 1999, kun peruutusten osuus on suurempi kuin 10 prosenttia.7. Pyytää jälleen alueiden komiteaa parantamaan määrärahojen hallinnointia, jonka toteuttamisen budjettivallan käyttäjä on sille uskonut.8. Korostaa, että tukiessaan parlamenttia alueiden komitean talousarvion täytäntöönpanon tarkastelun yhteydessä tilintarkastustuomioistuin on tutkinut, onko komitea toteuttanut oikeita ja tehokkaita toimenpiteitä varmistaakseen, että vuosikertomuksessa 1996 todetut epäsäännönmukaisuudet eivät toistu; toteaa, että tilintarkastustuomioistuin tuli tässä syyskuussa 1999 toteutetussa tutkimuksessa siihen tulokseen, että se ei vielä pystynyt osoittamaan 1. huhtikuuta 1999 käyttöön otettujen toimenpiteiden tehokkuutta; vaatii, että uusimmat määräykset, jotka tulivat voimaan 1. huhtikuuta 2000 ja joilla pyritään lisäämään matkakulujen korvaamisen sekä päivärahojen ja matkakorvausten maksamisen valvontaa, on oltava kaikin puolin tilintarkastustuomioistuimen huomioiden mukaisia; pyytää, että tilintarkastustuomioistuin arvioi uusien sääntöjen tehokkuutta vuotta 1996 koskevan vuosikertomuksensa seurannan yhteydessä.9. Pitää valitettavana, että melkein kaksi vuotta parlamentin tyhjennettyä Belliard-rakennuskompleksin alueiden komitea ja talous- ja sosiaalikomitea eivät nähtävästi ole toimineet asian edellyttämällä tavalla kyseiseen rakennukseen muuton suhteen; katsoo, että pitkittyneet neuvottelut rakennusten omistajien kanssa uhkaavat loppujen lopuksi heikentää näiden kahden komitean sitoumusta muuttaa Belliard-kompleksiin mahdollisimman pian; korostaa, että nykytilanne on haitallinen unionin talousarvion kannalta, kun sekä komiteoiden nykyisten tilojen (Ardenne- ja Ravenstein-kompleksi) että tulevien tilojen (Belliard-kompleksi) vuokrasta ja liitännäiskuluista syntyvät menot otetaan talousarvioon.10. Edellyttää alueiden komitean ja talous- ja sosiaalikomitean saattavan edellä mainitut neuvottelut päätökseen moitteettoman varainhoidon periaatteen mukaisesti ja varmistavan budjettivallan käyttäjän niiden omasta pyynnöstä (26000000 euron suuruinen siirto nro 44/1999) niiden käyttöön antamien määrärahojen optimaalisen käytön.Päätös vastuuvapauden myöntämisestä11. Myöntää tuomioistuimen kirjaajalle sekä tilintarkastustuomioistuimen ja alueiden komitean pääsihteereille vastuuvapauden varainhoitovuoden 1998 talousarvioiden toteuttamisesta.12. Kehottaa puhemiestä välittämään tämän päätöksen kyseisille toimielimille ja neuvoa-antavalle elimelle sekä julkaisemaan sen Euroopan yhteisöjen virallisessa lehdessä (L-sarja).PääsihteeriJulian PriestleyPuhemiesNicole Fontaine(1) EYVL C 349, 3.12.1999.


title: 2007/541/EY,Euratom: Neuvoston ja komission päätös, tehty 28 päivänä kesäkuuta 2007 , kumppanuuden perustamisesta Euroopan yhteisöjen ja niiden jäsenvaltioiden sekä Venäjän federaation kesken tehtyyn kumppanuus- ja yhteistyösopimukseen liitettävän pöytäkirjan tekemisestä Bulgarian tasavallan ja Romanian Euroopan unioniin liittymisen huomioon ottamiseksi

text:
               1.8.2007

               FI

               Euroopan unionin virallinen lehti

               L 200/44

      NEUVOSTON JA KOMISSION PÄÄTÖS,
   tehty 28 päivänä kesäkuuta 2007,
   kumppanuuden perustamisesta Euroopan yhteisöjen ja niiden jäsenvaltioiden sekä Venäjän federaation kesken tehtyyn kumppanuus- ja yhteistyösopimukseen liitettävän pöytäkirjan tekemisestä Bulgarian tasavallan ja Romanian Euroopan unioniin liittymisen huomioon ottamiseksi
   (2007/541/EY, Euratom)
   EUROOPAN UNIONIN NEUVOSTO ja
   EUROOPAN YHTEISÖJEN KOMISSIO, jotka
   ottavat huomioon Euroopan yhteisön perustamissopimuksen ja erityisesti sen 44 artiklan 2 kohdan, 47 artiklan 2 kohdan viimeisen virkkeen, 55 artiklan, 57 artiklan 2 kohdan, 71 artiklan, 80 artiklan 2 kohdan sekä 93, 94, 133 ja 181 a artiklan yhdessä sen 300 artiklan 2 kohdan toisen virkkeen ja 300 artiklan 3 kohdan ensimmäisen alakohdan kanssa,
   ottavat huomioon Euroopan atomienergiayhteisön perustamissopimuksen ja erityisesti sen 101 artiklan toisen kohdan,
   ottavat huomioon Bulgarian ja Romanian liittymisasiakirjan ja erityisesti sen 6 artiklan 2 kohdan,
   ottavat huomioon komission ehdotuksen,
   ottavat huomioon Euroopan parlamentin lausunnon (1),
   ottavat huomioon neuvoston Euroopan atomienergiayhteisön perustamissopimuksen 101 artiklan mukaisesti antaman hyväksynnän,
   sekä katsovat seuraavaa:

               (1)

               Kumppanuuden perustamisesta Euroopan yhteisöjen ja niiden jäsenvaltioiden sekä Venäjän federaation kesken tehtyyn kumppanuus- ja yhteistyösopimukseen liitettävä pöytäkirja, jolla otetaan huomioon Bulgarian tasavallan ja Romanian liittyminen Euroopan unioniin, allekirjoitettiin Euroopan yhteisöjen ja niiden jäsenvaltioiden puolesta 23 päivänä huhtikuuta 2007.

               (2)

               Pöytäkirjaa on sen voimaantuloa odotettaessa sovellettu väliaikaisesti 23 päivästä huhtikuuta 2007 alkaen.

               (3)

               Kyseinen pöytäkirja olisi hyväksyttävä,

         OVAT PÄÄTTÄNEET SEURAAVAA:
   1 artikla
   Hyväksytään Euroopan yhteisön, Euroopan atomienergiayhteisön ja jäsenvaltioiden puolesta kumppanuuden perustamisesta Euroopan yhteisöjen ja niiden jäsenvaltioiden sekä Venäjän federaation kesken tehtyyn kumppanuus- ja yhteistyösopimukseen liitettävä pöytäkirja, jolla otetaan huomioon Bulgarian tasavallan ja Romanian liittyminen Euroopan unioniin.
   Pöytäkirjan teksti (2) on tämän päätöksen liitteenä.
   2 artikla
   Neuvoston puheenjohtaja tekee Euroopan yhteisön ja sen jäsenvaltioiden puolesta pöytäkirjan 3 artiklassa määrätyn ilmoituksen (3). Komission puheenjohtaja tekee kyseisen ilmoituksen samanaikaisesti Euroopan atomienergiayhteisön puolesta.

      Tehty Luxemburgissa 28 päivänä kesäkuuta 2007.

            Neuvoston puolesta

            Puheenjohtaja

         S. GABRIEL

            Komission puolesta

         José Manuel BARROSO

            Puheenjohtaja

      (1)  Lausunto annettu 7. kesäkuuta 2007 (ei vielä julkaistu virallisessa lehdessä).

      (2)  EUVL L 119, 9.5.2007, s. 32.

      (3)  Neuvoston pääsihteeristö julkaisee sopimuksen voimaantulopäivän Euroopan unionin virallisessa lehdessä.


Avis juridique important

|

32003B0889

2003/889/EY: Euroopan parlamentin päätös, tehty 6 päivänä marraskuuta 2003, vastuuvapaudesta Euroopan huumausaineiden ja niiden väärinkäytön seurantakeskuksen johtajalle talousarvion toteuttamisesta varainhoitovuonna 2001

Virallinen lehti nro L 333 , 20/12/2003 s. 0059 - 0059

Euroopan parlamentin päätös,tehty 6 päivänä marraskuuta 2003,vastuuvapaudesta Euroopan huumausaineiden ja niiden väärinkäytön seurantakeskuksen johtajalle talousarvion toteuttamisesta varainhoitovuonna 2001(2003/889/EY)EUROOPAN PARLAMENTTI, JOKA- ottaa huomioon tilintarkastustuomioistuimen kertomuksen Euroopan huumausaineiden ja niiden väärinkäytön seurantakeskuksen tilinpäätöksestä varainhoitovuodelta 2001 sekä keskuksen vastaukset(1) (C5-0096/2003),- ottaa huomioon neuvoston 7. maaliskuuta 2003 antaman suosituksen (C5-0097/2003),- ottaa huomioon EY:n perustamissopimuksen ja erityisesti sen 276 artiklan,- ottaa huomioon 25. kesäkuuta 2002 annetun neuvoston asetuksen (EY, Euratom) N:o 1605/2002 Euroopan yhteisöjen yleiseen talousarvioon sovellettavasta varainhoitoasetuksesta(2) ja erityisesti sen 185 artiklan,- ottaa huomioon 23. joulukuuta 2002 annetun komission asetuksen (EY, Euratom) N:o 2343/2002 Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta(3) ja erityisesti sen 94 artiklan,- ottaa huomioon työjärjestyksen 93 a artiklan ja liitteen V,- ottaa huomioon 8. huhtikuuta 2003 tekemänsä päätöksen vastuuvapauden myöntämispäätöksen lykkäämisestä sekä päätöslauselman, joka sisältää huomautukset päätökseen(4),- ottaa huomioon talousarvion valvontavaliokunnan mietinnön (A5-0360/2003),1. myöntää vastuuvapauden Euroopan huumausaineiden ja niiden väärinkäytön seurantakeskuksen johtajalle sen talousarvion toteuttamisesta varainhoitovuonna 2001;2. esittää huomautuksensa oheen liitetyssä päätöslauselmassa;3. kehottaa puhemiestä välittämään tämän päätöksen ja siihen liittyvän päätöslauselman Euroopan huumausaineiden ja niiden väärinkäytön seurantakeskuksen johtajalle, neuvostolle, komissiolle ja tilintarkastustuomioistuimelle sekä julkaisemaan ne Euroopan unionin virallisessa lehdessä (L-sarja).PääsihteeriJulian PriestleyPuhemiesPat Cox(1) EYVL C 326, 27.12.2002, s. 64.(2) EYVL L 248, 16.9.2002, s. 1.(3) EYVL L 357, 31.12.2002, s. 72.(4) EUVL L 148, 16.6.2003, s. 16 ja 18.


title: 2004/725/EY: Euroopan parlamentin päätös, tehty 21 päivänä huhtikuuta 2004, vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2002 (Pääluokka V — Tilintarkastustuomioistuin)

text:
               21.4.2004

               FI

               Euroopan unionin virallinen lehti

               L 330/143

         EUROOPAN PARLAMENTIN PÄÄTÖS,
   tehty 21 päivänä huhtikuuta 2004,
   vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2002 (Pääluokka V — Tilintarkastustuomioistuin)
   (2004/725/EY)
   EUROOPAN PARLAMENTTI, joka
   ottaa huomioon varainhoitovuoden 2002 konsolidoidun tulostilin ja taseen (I5-0034/2003 — C5-0088/2004),
   ottaa huomioon tilintarkastustuomioistuimen vuosikertomuksen varainhoitovuodelta 2002 ja toimielinten vastaukset (C5-0583/2003) (1),
   ottaa huomioon tarkastuslausuman tilien luotettavuudesta ja tilien perustana olevien toimien laillisuudesta ja asianmukaisuudesta, jonka tilintarkastustuomioistuin on antanut EY:n perustamissopimuksen 248 artiklan mukaisesti (C5-0583/2003),
   ottaa huomioon neuvoston 9. maaliskuuta 2004 antaman suosituksen (C5-0145/2004),
   ottaa huomioon EY:n perustamissopimuksen 272 artiklan 10 kohdan ja 275 artiklan,
   ottaa huomioon 21. joulukuuta 1977 annetun varainhoitoasetuksen (2) 22 artiklan 2 ja 3 kohdan ja 25. kesäkuuta 2002 annetun varainhoitoasetuksen (3) 50 artiklan,
   ottaa huomioon 25. kesäkuuta 2002 annetun varainhoitoasetuksen 143 artiklan ja erityisesti sen 4 kohdan,
   ottaa huomioon EY:n perustamissopimuksen 276 artiklan,
   ottaa huomioon työjärjestyksen 93 a artiklan ja liitteen V,
   ottaa huomioon talousarvion valvontavaliokunnan mietinnön (A5-0228/2004),

               1.

               myöntää tilintarkastustuomioistuimelle vastuuvapauden Euroopan unionin yleisen talousarvion toteuttamisesta varainhoitovuonna 2002,

               2.

               sisällyttää huomautuksensa oheiseen päätöslauselmaan,

               3.

               kehottaa puhemiestä välittämään tämän päätöksen ja siihen liittyvän päätöslauselman neuvostolle, komissiolle, tuomioistuimelle, tilintarkastustuomioistuimelle, Euroopan talous- ja sosiaalikomitealle, alueiden komitealle ja oikeusasiamiehelle sekä julkaisemaan ne Euroopan unionin virallisessa lehdessä (L-sarja).

            Pääsihteeri

         Julian PRIESTLEY

            Puhemies

         Pat COX

      (1)  EUVL C 286, 28.11.2003, s. 1.

      (2)  EYVL L 356, 31.12.1977, s. 1.

      (3)  EYVL L 248, 16.9.2002, s. 1.
    ---documentbreak---

               21.4.2004

               FI

               Euroopan unionin virallinen lehti

               L 330/144

         EUROOPAN PARLAMENTIN PÄÄTÖSLAUSELMA,
   joka sisältää huomautukset päätökseen vastuuvapaudesta Euroopan unionin yleisen talousarvion toteuttamisesta varainhoitovuonna 2002 (Pääluokka V — Tilintarkastustuomioistuin)
   EUROOPAN PARLAMENTTI, joka
   ottaa huomioon varainhoitovuoden 2002 konsolidoidun tulostilin ja taseen (I5-0034/2003 — C5-0088/2004),
   ottaa huomioon tilintarkastustuomioistuimen vuosikertomuksen varainhoitovuodelta 2002 ja toimielinten vastaukset (C5-0583/2003) (1),
   ottaa huomioon tarkastuslausuman tilien luotettavuudesta ja tilien perustana olevien toimien laillisuudesta ja asianmukaisuudesta, jonka tilintarkastustuomioistuin on antanut EY:n perustamissopimuksen 248 artiklan mukaisesti (C5-0583/2003),
   ottaa huomioon neuvoston 9. maaliskuuta 2004 antaman suosituksen (C5-0145/2004),
   ottaa huomioon EY:n perustamissopimuksen 272 artiklan 10 kohdan ja 275 artiklan,
   ottaa huomioon 21. joulukuuta 1977 annetun varainhoitoasetuksen (2) 22 artiklan 2 ja 3 kohdan ja 25. kesäkuuta 2002 annetun varainhoitoasetuksen (3) 50 artiklan,
   ottaa huomioon 25. kesäkuuta 2002 annetun varainhoitoasetuksen 143 artiklan ja erityisesti sen 4 kohdan,
   ottaa huomioon EY:n perustamissopimuksen 276 artiklan,
   ottaa huomioon työjärjestyksen 93 a artiklan ja liitteen V,
   ottaa huomioon talousarvion valvontavaliokunnan mietinnön (A5-0228/2004),

               1.

               panee merkille tilintarkastustuomioistuimen presidentin 19. joulukuuta 2003 antamat vastaukset talousarvion valvontavaliokunnan 26. marraskuuta 2003 lähettämään kyselyyn;

               2.

               ottaa huomioon lisätiedot, jotka tilintarkastustuomioistuimen presidentti antoi kirjeissään 16. ja 20. helmikuuta 2004;

               3.

               panee merkille riippumattoman tilintarkastajan antaman kertomuksen tilintarkastustuomioistuimen varainhoitovuoden 2002 tilinpäätöksestä sekä tilintarkastajan todistuksen 31. joulukuuta 2002 päivätyn tilinpäätöksen asianmukaisuudesta ja oikeellisuudesta (4);

               4.

               korostaa, että parlamentin ja tilintarkastustuomioistuimen yhteistyö vuosikertomuksen ja erityiskertomusten esittelyssä on edelleen parantunut;

               5.

               muistuttaa, että lisärakennuksen K2 valmistumiseen liittyi useita taloudellisia ja hallinnollisia ongelmia, jollaiset on vältettävä seuraavien lisärakennusten yhteydessä;

               6.

               ottaa huomioon, että tilintarkastustuomioistuin siirtää suuren osan työstä tarkastusryhmille jäsenistön kasvaessa 15:stä 25:een;

               7.

               suosittelee painokkaasti tilintarkastustuomioistuimen jäsenille, että he huolehtisivat kabinettiensa monikansallisesta kokoonpanosta ja etenkin, että ainakin toinen kunkin jäsenen käytettävissä olevista attaseaviroista annettaisiin henkilölle, joka edustaa eri kansallisuutta kuin itse jäsen;

         Tarkastuslausuma

               8.

               panee tyytyväisenä merkille, että tilintarkastustuomioistuimen jäsenet esittävät virkaan astuessaan taloudellisista eduistaan selvityksen, joka on huomattavasti laajempi ja yksityiskohtaisempi kuin komission jäsenten tai parlamentin jäsenten esittämät vastaavat selvitykset ja joka sisältää tarvittaessa lisäksi aviopuolisoa koskevat tiedot; katsoo, että on laillista olla julkaisematta näitä selvityksiä; odottaa kuitenkin, että asiasta vastaavilla elimillä on niihin pääsy, jos on tehtävä tilintarkastustuomioistuimen jäseniä koskevia tutkimuksia;

               9.

               ottaa huomioon, että tilintarkastustuomioistuin arvioi jatkossa hallintomenoja tarkastaessaan sisäisiä valvontajärjestelmiä, sisäisten tarkastajien kertomuksia sekä edustavaa otosta tilisiirroista;

               10.

               on tietoinen siitä, että tilintarkastustuomioistuimen tarkastuslausuma perustuu ennen kaikkea pistokoemaiseen valvontaan eikä ole sen vuoksi väline petosten ja säännönvastaisuuksien suunnitelmalliseen paljastamiseen, vaan sen tarkoituksena on tarjota kokonaiskuva tarkastettujen toimielinten ja laitosten varainhoidosta; muistuttaa, että tällainen kokonaiskuva on luotettava ainoastaan, jos tarkastettujen maksujen muodostama otos on riittävän suuri;

               11.

               kannustaa tilintarkastustuomioistuinta tarkastelemaan uudelleen vuosittaista tarkastuslausuma-arviointia ja tekemään tiivistä yhteistyötä muiden toimielinten kanssa luodakseen suorituskykyä kuvaavia ilmaisimia, joilla voidaan arvioida vuosittaista edistymistä;

               12.

               odottaa tilintarkastustuomioistuimen varmistavan vuosikertomusta ja vuosittaista tarkastuslausumaa laatiessaan, että arviointi perustuu uusimpiin kansainvälisiin kirjanpitokäytänteisiin ja -periaatteisiin;

               13.

               on hämmästynyt, että tilintarkastustuomioistuimen vuosikertomuksessa 2002 esitetään tietoja sen maatalousalalla tekemien tarkastusten määrästä mutta ettei se edes pyydettäessä ole halunnut antaa tietoja toimielinten hallintomenojen tarkastuksen yhteydessä tehtyjen tarkastusten määrästä;

               14.

               toistaa tilintarkastustuomioistuimelle pyyntönsä saada tulevaisuudessa eritellyt tiedot kunkin toimielimen yhteydessä tehdyistä tarkastuksista;

               15.

               pyytää tilintarkastustuomioistuinta muuttamaan vuosikertomuksensa rakennetta varainhoitoasetuksen 143 artiklan 3 ja 4 kohdan mukaisesti, joiden sisältö on seuraava: ”Vuosikertomus sisältää arvion siitä, onko varainhoito ollut moitteetonta. Vuosikertomuksessa on jakso kutakin toimielintä varten. Tilintarkastustuomioistuin voi lisätä siihen yhteenvedon tai yleisluonteisia huomautuksia.”;

               16.

               muistuttaa tilintarkastustuomioistuinta siitä, että parlamentti tarvitsee tietoja yhteisön kaikista toimielimistä, koska muuten se ei voi hoitaa vastuuvapausmenettelyyn liittyviä tehtäviään; pahoittelee, että tilintarkastustuomioistuimen vuosikertomuksessa ei oteta tätä huomioon eikä se sisällä eriteltyjä tietoja neuvoston, tuomioistuimen, tilintarkastustuomioistuimen ja Euroopan talous- ja sosiaalikomitean hallintomenoista; katsoo, ettei tämä ole oikeutettua senkään vuoksi, että tilintarkastustuomioistuin laatii joka vuosi erityiskertomuksen jokaisesta yhteisön virastosta;

               17.

               pitää myönteisenä, että tilintarkastustuomioistuin on ilmoittanut sisällyttävänsä tulevaisuudessa vuosikertomuksiinsa erillisen osion yhteisön kustakin toimielimestä;

         Eurostatia koskevan tapauksen opetukset ja petostentorjunta

               18.

               panee merkille, että tilintarkastustuomioistuin on aiemmin toistuvasti moittinut Eurostatin yksittäisiä toimia;

               19.

               muistuttaa, ettei tilintarkastustuomioistuin ole vielä milloinkaan tarkastanut Eurostatin tilejä perusteellisesti ja laajasti; on huolissaan siitä, että sama pätee myös komission pääosastoihin ja että se saattaa olla osasyy komissiossa esiintyneisiin vääriin kehityssuuntiin;

               20.

               on huolissaan siitä, että sen lisäksi, että komission jäsenet jättivät aiemmin huomiotta pääosastojen hajautettujen tarkastusyksiköiden tarkastuskertomukset, myöskään tilintarkastustuomioistuin ei vaatinut kertomusten järjestelmällistä toimittamista; pyytää, että tilintarkastustuomioistuin analysoi näitä kertomuksia tulevaisuudessa laajasti ja julkaisee tiivistelmän tärkeimmistä tuloksista vuosikertomuksessaan;

               21.

               pyytää tilintarkastustuomioistuinta hyödyntämään jäsentensä määrän lisääntymisen 15:stä 25:een siten, että tilintarkastustuomioistuimen jäsenet tarkastavat tulevaisuudessa perusteellisesti komission jokaisen pääosaston;

               22.

               olisi erittäin tyytyväinen, jos tilintarkastustuomioistuin kertoisi viimeistään seuraavan vuosikertomuksensa esittelyn yhteydessä, kenelle tilintarkastustuomioistuimen jäsenistä on annettu minkäkin pääosaston tarkastusvastuu; katsoo, että tällaiset erityisvastuut ovat rajoituksetta yhteensopivia tilintarkastustuomioistuimen kollegiaalisen luonteen kanssa, niin kauan kuin vastuu on viime kädessä tilintarkastustuomioistuimella;

               23.

               pyytää tilintarkastustuomioistuinta tarkistamaan uusien henkilöstösääntöjen määräysten perusteella OLAFin kanssa tehtävää yhteistyötä koskevia sisäisiä päätöksiä erityisesti siltä osin, mikä koskee työntekijän oikeutta kääntyä tietoineen suoraan OLAFin puoleen; kehottaa tilintarkastustuomioistuinta toimittamaan parlamentille kopion nykyään sovellettavista määräyksistä ja niihin tehdyistä muutoksista;

               24.

               pyytää tilintarkastustuomioistuimelta lausuntoa siitä, onko vuosikertomuksen 9.23 kohdassa kuvatun alueiden komitean sopimusmenettelyn yhteydessä välttämätöntä turvautua toimivaltaisiin oikeusviranomaisiin, koska kyseessä saattaa olla sellainen tarjouskilpailumenettelyyn osallistumisen rajoittaminen, joka on luokiteltu Belgian lainsäädännössä rangaistavaksi teoksi (Belgian rikoslain 314 artikla);

         Tilintarkastustuomioistuimen työntekijän irtisanominen

               25.

               muistuttaa, että tilintarkastustuomioistuimen eräs työntekijä esitti huhtikuussa 2002 julkisesti erittäin vakavia syytöksiä toimielimensä jäseniä ja virkamiehiä vastaan;

               26.

               muistuttaa, että toinen taho oli jo aiemmin saattanut osan tämän työntekijän esittämistä syytöksistä petostentorjuntaviraston OLAFin tietoon tai että ne olivat jo olleet hallinnollisen tutkimuksen kohteena;

               27.

               toteaa, että petostentorjuntaviraston OLAFin mukaan työntekijän esittämiä muita syytöksiä ei voitu vahvistaa; toteaa lisäksi, että parlamentti ei ole saanut tietoonsa tosiseikkoja, jotka antaisivat aihetta epäillä petostentorjuntaviraston lausuntoa;

               28.

               panee merkille, että työntekijä irtisanottiin kesällä 2003 kurinpitomenettelyn jälkeen;

               29.

               pitää irtisanomista ankarana seuraamuksena; muistuttaa, että henkilöstösääntöjen 90 ja 91 artiklan mukaan päätökseen voi hakea muutosta ja siitä voi valittaa Euroopan yhteisöjen tuomioistuimeen;

               30.

               kehottaa tässä yhteydessä muuttamaan yhteisön henkilöstösääntöjä siten, että väärinkäytösten paljastajat (”whistle-blowers”) saavat mahdollisuuden kääntyä myös toimielimen ulkopuolisen tahon puoleen, jotta heidän anonymiteettinsä säilyminen varmistuisi (5);

               31.

               muistuttaa tilintarkastustuomioistuinta siitä, että sen menettelyä työntekijäänsä kohtaan on arvioitava myös sen perusteella, mihin toimiin tilintarkastustuomioistuin ryhtyy tapauksessa, jossa sen entinen jäsen on saattanut törkeästi toimia vastoin virkavelvollisuuksiaan;

               32.

               pitää myönteisenä, että tilintarkastustuomioistuin noudattaa samaa lähestymistapaa väärinkäytösten paljastamiseen (”whistle-blowers”) kuin komissio; katsoo tämän olevan tehokas ainoastaan siinä tapauksessa, että henkilöstö on tietoinen siitä; kannustaa tilintarkastustuomioistuinta varmistamaan, että asiaa koskevat tiedot ovat vapaasti henkilöstön saatavilla;

         Tilintarkastustuomioistuimen entistä jäsentä koskeva menettely

               33.

               muistuttaa, että OLAF aloitti vuonna 2002 talousarvion valvontavaliokunnan jäsenen aloitteesta tutkimuksen, joka koskee tilintarkastustuomioistuimen entistä jäsentä;

               34.

               muistuttaa lisäksi, että OLAF on tähän menettelyyn liittyvänä ottanut yhteyttä Luxemburgin oikeuslaitokseen ja ettei menettely ole vielä päättynyt; on tyytyväinen, että tilintarkastustuomioistuin jouduttaa sääntöjenvastaisesti myönnettyjen varojen takaisinperintää;

               35.

               muistuttaa tilintarkastustuomioistuinta siitä, että Luxemburgissa käynnissä olevan oikeusmenettelyn lisäksi voidaan vedota myös Euroopan yhteisöjen tuomioistuimeen, kuten komissio teki entisen komission jäsenen tapauksessa; odottaa, että tilintarkastustuomioistuin ottaa yhteyttä myös Euroopan yhteisöjen tuomioistuimeen selvittääkseen EY:n perustamissopimuksen 247 artiklan mukaisesti, onko entinen jäsen toiminut törkeästi vastoin virkavelvollisuuksiaan;

         Virka-ajoneuvojen yksityiskäyttö

               36.

               pyytää tilintarkastustuomioistuinta vahvistamaan, että yhteisön talousarviosta rahoitettavia virka-ajoneuvoja voidaan käyttää ainoastaan virka-ajoihin;

               37.

               panee merkille, että tilintarkastustuomioistuimen jäsenet voivat ilmeisesti käyttää virka-ajoneuvoja jopa 40 000 kilometrin yksityisajoihin vuodessa ja että ilmeisesti edes lomamatkat veronmaksajien kustannuksella eivät ole mahdottomia;

               38.

               pyytää tilintarkastustuomioistuinta muuttamaan sääntöjään tarvittaessa 1. heinäkuuta 2004 mennessä siten, että jäsenten pitää itse maksaa kaikki virka-ajoneuvojen yksityiskäytöstä aiheutuvat kustannukset;

               39.

               kiinnittää tilintarkastustuomioistuimen huomion siihen, että EY:n perustamissopimuksen 276 artiklan 3 kohdan mukaan sen on ryhdyttävä kaikkiin tarvittaviin toimiin tämän pyynnön täyttämiseksi;

         Korjauskerrointen avulla maksettavat palkanlisät

               40.

               panee merkille, että tilintarkastustuomioistuimen jäsenillä on ollut 1. tammikuuta 2003 lähtien jälleen mahdollisuus hyötyä tuntuvista palkanlisistä siten, että he maksattavat osan palkastaan muualle kuin toimipaikallaan Luxemburgissa oleville tileille eli siirtävät sen muihin EU-valtioihin ja soveltavat niin kutsuttuja korjauskertoimia; tämä tehdään yhteisöjen tuomioistuimen hallintokomitean asiasta tekemän päätöksen nojalla;

               41.

               muistuttaa, että tämä päätös on tuomioistuimen itseään koskevassa asiassa tekemä hallinnollinen päätös, jota ei voi missään tapauksessa pitää osana sen oikeuskäytäntöä;

               42.

               muistuttaa lisäksi, että kyseinen tuomioistuimen hallintokomitean päätös tehtiin 25. syyskuuta 2002, jonka jälkeen parlamentti ja neuvosto kuitenkin neuvoston ehdotuksesta poistivat tilintarkastustuomioistuimen varainhoitovuoden 2003 alustavasta talousarvioesityksestä (budjettikohta A-1090) huomautuksen, joka mahdollisti korjauskerrointen soveltamisen myös tilintarkastustuomioistuimen jäseniin ”henkilöstösääntöjen määräysten mukaisesti”;

               43.

               toteaa, että budjettivallan käyttäjä oli näin ollen selkeästi ja yksiselitteisesti ilmaissut vaativansa tämän käytännön lopettamista, jota ei voida 1. tammikuuta 2003 lähtien perustella enää toimielinten jäsenten palkkausta koskevissa asetuksissa säädetyillä säännöillä eikä talousarvioon sisältyvillä asiaa koskevilla huomautuksilla;

               44.

               muistuttaa, että komission jäsenet ovat luopuneet korjauskerrointen käytöstä; kehottaa tilintarkastustuomioistuimen jäseniä seuraamaan heidän esimerkkiään;

               45.

               kehottaa budjettivaliokuntaa siirtämään osan tilintarkastustuomioistuimen vuoden 2005 hallintomäärärahoista varaukseen, jos tässä päätöslauselmassa esitettyihin, virka-ajoneuvojen yksityiskäyttöä ja korjauskertoimien soveltamista koskeviin huolenaiheisiin ei löydetä tyydyttävää ratkaisua.

      (1)  EUVL C 286, 28.11.2003, s. 1.

      (2)  EYVL L 356, 31.12.1977, s. 1.

      (3)  EYVL L 248, 16.9.2002, s. 1.

      (4)  EUVL C 259, 28.10.2003, s. 1.

      (5)  Hyväksytyt tekstit 29.1.2004, P5-TA(2004) 0049.